qundao/data-zh-poetry huggingface dataset:
九礪
作者：鄭思肖
朝代：宋

忍死以待旦，蹉跎歲又殘。
墮身囚陷阱，盡命哭衣冠。
月死虛空黑，春枯草木寒。
牀頭雄劍在，白氣夜盤盤。
二十礪五百字
作者：鄭思肖
朝代：宋

素志欲隠去，蛻名辭筆耕。
偶值惡劫來，眼界亂縱橫。
窮北洞窟底，竄出老魔精。
被髮走如風，四臂獰雙睛。
面竅噴毒火，直射日月盲。
一海人髓酒，五石瓠爲觥。
鬼鼓遍空響，白氣幻長鯨。
夜叉發群機，砲砲打玉京。
老仙戰股立，手扶鰲極撐。
晝弒盤古死，紫微貫攙槍。
諸天落淚雨，終夜淋漓傾。
燦人變醜相，螽目豺狼聲。
餓虎插翼飛，善類誰能攖。
送命納彼啖，遊魂嘈冤情。
血凍天下立，赭鐵蛀玄蝱。
雨肥髑髏腥，生菌高於楹。
獨抱深痛蟄，數與死相爭。
讀史見義事，意氣如雲生。
圖窮匕首見，今豈無荆卿。
真孤匿山中，今豈無程嬰。
獲得九尾龜，灼紋橫庚庚。
大寶子傳子，垂統無畢程。
高聲叫亂世，聾瞽豁痼酲。
速卸胡兒衫，仙带飄佩珩。
身辭陷陰路，火邦即蓬瀛。
我秉正直心，明比日更明。
豪興凌高秋，磊落人之英。
决當勇於動，持平平不平。
手劈虛空開，身提天地行。
千妖百裂死，萬古一擲贏。
獨出娑婆外，世界懸空擎。
猛飛大山來，突立青崢嶸。
劫初第一峰，鬼神不識名。
樹粲百寶花，石削五色瓊。
香霏月中髓，碧沁秋痕輕。
天上闢新國，以正治八紘。
大赦統乾運，平心持道衡。
洪福溥無疆，一切命皆亨。
下界齊拜舞，笑賀群相迎。
愧昔染腥辱，悅今趨義榮。
淨脫夙骨臭，瑩然澄秋泓。
正性本不壞，生死通一誠。
逆爽殄微塵，王氣光太清。
犀象怯漢戰，草木助晉兵。
周勃軍左袒，杜甫詩北征。
趙祀必不絕，宋禮吾足評。
我土我百姓，永劫心不驚。
天君坐靈臺，誓行前後盟。
念念死亦呪，願寶期必成。
口血寧有變，浩劫光晶晶。
二唁詩·丞相陳公
作者：鄭思肖
朝代：宋

相國生東甌，應讖海壇沙。
早觀上國光，辟雍飛聲華。
叫雲駡姦權，遠竄走天涯。
十年登要津，文彩絢晴霞。
中台勢將圻，大拜宣黄麻。
國步正孔棘，盲塗相牽拏。
鬼盜殺機弄，平陸鬨龍蛇。
黔首心不正，居然中陰邪。
蛛絲網黄屋，六宮妃嬪髽。
公奉二王奔，脫命毫髮差。
瀝膽酹上帝，哭斷口大呀。
南邦血糊地，春深草不芽。
鬼氣射死樹，腥妖幻毒花。
萬痛集如蠆，百怪鳴如蛙。
蝕盡朱垠天，國寄海上槎。
始知上色玉，潔白渾無瑕。
垢衣懸相印，獨御指南車。
沍寒凍不死，微微命一漥。
刀圭返魂丹，陽和匝邇遐。
生擒左賢王，刳腹鹽爲豝。
却視舊朝士，一一誰忠嘉。
萬古虛空中，一僞不可加。
傒我王師來，動地騰喧譁。
雷霆破惡逆，四海仍一家。
二唁詩·少保張公
作者：鄭思肖
朝代：宋

將軍本北人，歸順年已久。
擢身將校中，腰綰中國綬。
身潤白玉潔，面獰黑鐵醜。
剛勇有武威，功出衆人右。
一朝天柱折，當晝豐其蔀。
陰陽反鐵炭，桮棬賊杞柳。
公卿文章士，盡醉馬乳酒。
未聞天地間，生死反噬狗。
幸有張將軍，强哉氣赳赳。
生死不携異，寧受奸宄狃。
平生鐵石腸，明白照九有。
熒熒赤伏符，百拜懸右肘。
謀畫入微茫，僵目拇撐口。
死戰拓山開，高擎日月走。
剖心餧龍雛，淋漓血雙手。
聖火壽綿綿，凡水焉能溲。
瞬目出死關，命在事非偶。
張巡埋骨地，頑石變瓊玖。
白光射天門，璀璨奪星斗。
英氣磨不壞，生公踵其後。
播蕩大海外，若子死戀母。
屈指我世祖，建武又乙酉。
惡獸腦百裂，始識獅子吼。
天風吹新雨，濁劫淨無垢。
二疏東門祖帳圖
作者：鄭思肖
朝代：宋

昔日賢哉二大夫，東門祖帳耀通衢。
太平時節獨先去，闔國人知此意無。
二礪二首·其一
作者：鄭思肖
朝代：宋

愁裏高歌梁父吟，猶如金玉戛商音。
十年勾踐亡吳計，七日包胥哭楚心。
秋送新鴻哀破國，晝行饑虎齧空林。
胸中有誓深於海，肯使神州竟陸沉。
二礪二首·其二
作者：鄭思肖
朝代：宋

鈞天夢冷紫宸春，臣子啣哀社稷屯。
一縷血忱開白日，兩篇心誓哭蒼旻。
渡江祖逖願興晉，蹈海仲連羞帝秦。
回首故都宮闕恨，滿山秋色正愁人。
五忠詠·丞相李公
作者：鄭思肖
朝代：宋

大駕迢迢已北行，淮南猶守九州城。
只謀渡海南歸國，不意忘軀博得名。
五忠詠·制置李公
作者：鄭思肖
朝代：宋

舉家自殺盡忠臣，面仰青天哭斷聲。
聽得北人歌裏唱，潭州城是鐵州城。
五忠詠·察使姜公
作者：鄭思肖
朝代：宋

殺氣盤空白晝陰，始終不變似精金。
直疑碧落三更月，來作將軍一片心。
五忠詠·都統王公
作者：鄭思肖
朝代：宋

健兒三百陷胡塵，匹馬孤騰勇過人。
至死執刀唯駡賊，自言不作兩朝臣。
五忠詠·隨駕內嬪某氏
作者：鄭思肖
朝代：宋

玉殿辭春陷馬塵，忍將羶穢汙貞身。
能行男子難行事，羞殺朝中投閣人。
五礪
作者：鄭思肖
朝代：宋

宋鼎終難問，元酋莫死爭。
九州俱是淚，一刻不容生。
舌在身當貴，心真願必成。
但思湖海上，誰可與斯盟。
仙興
作者：鄭思肖
朝代：宋

跣足蓬頭烱碧瞳，劃然長嘯響天風。
千巖萬壑無人迹，獨自飛行明月中。
伯樂相馬圖
作者：鄭思肖
朝代：宋

冀地群中不可留，如龍走地絕無儔。
何勞伯樂一相顧，抹過西風數百州。
伯牙絕弦圖
作者：鄭思肖
朝代：宋

終不求人更賞音，只當仰面看山林。
一雙閒手無聊頼，滿地斜陽是此心。
倩女離魂圖
作者：鄭思肖
朝代：宋

有心誰怕鐵爲牆，直透虛空未易量。
若問合離真僞事，滿池綠水笑鴛鴦。
偶成
作者：鄭思肖
朝代：宋

郡國殘民少，君王何日歸。
不知秋後雁，猶得向南飛。
偶成二首·其一
作者：鄭思肖
朝代：宋

劍氣熒熒夜屬天，忍觀禾黍廢蒼烟。
夢中亦問朝廷事，詩後唯書德祐年。
花柳有愁春正苦，江山無主月空圓。
如今好棄毛錐子，望北長驅馬一鞭。
偶成二首·其二
作者：鄭思肖
朝代：宋

曾受家傳究典墳，自期不與俗人群。
君臣位亂綱常在，父母恩深生死分。
霽日行空鎔積雪，長風吹曉淨殘雲。
坐令世上春光好，長使桃花笑臉醺。
僧房夜坐
作者：鄭思肖
朝代：宋

說到死生處，令人羨出家。
法身終不壞，濁世自無涯。
梵夾金銷字，經簾綵散花。
擁爐待月上，溶雪煮春芽。
元賊謀取日本二絕·其一
作者：鄭思肖
朝代：宋

涉險應難得命還，倭中風土素蠻頑。
縱饒航海數百萬，不直龍王一怒間。
元賊謀取日本二絕·其二
作者：鄭思肖
朝代：宋

海外東夷數萬程，無仇於韃亦生嗔。
此番去者皆銜怨，試看他時秦滅秦。
元韃攻日本敗北歌
作者：鄭思肖
朝代：宋

東方九夷倭一爾，海水截界自區宇。
地形廣長數千里，風俗好佛頗富庶。
土産甚夥并産馬，舶來中國通商旅。
徐福廟前秦月寒，猶怨舊時嬴政苦。
厥今犬羊貪猶熾，瞠目東望心如虎。
驅兵駕海氣吞空，勢力雖强天弗與。
鬼吹黑潮播海翻，雹大於拳密於雨。
七千巨艦百萬兵，老龍怒取歸水府。
犬羊發怒與天敵，又謀竭力必於取。
已刳江南民髓乾，又行併戶抽丁語。
凶燄燒眼口竟啞，志士悶悶病如蠱。
雖傳漳州氣燄盛，又聞襄陽已大舉。
割據固足稍伸氣，律以大義竟何補。
縱遇聖明過堯舜，畢竟不是親父母。
千語萬語只一語，還我大宋舊疆土。
曾夢蘇武開笑口，云牧羝羊今盡乳。
仗節還漢欣欣然，鬚髮盡白心如故。
一念精烈無不通，天地爲賓我爲主。
高懸白眼混沌前，那肯以命落塵土。
翻身鼓掌一笑時，萬古萬古萬萬古。
先主三顧草廬圖
作者：鄭思肖
朝代：宋

抱膝高吟梁父時，卧龍致雨未爲遲。
若無三顧草廬意，剖出心肝賣與誰。
八礪三首·其一
作者：鄭思肖
朝代：宋

黄道霾陰晝蝕光，野浮冤氣白冥茫。
世無聖主天應哭，時有忠臣國不亡。
萬刃攢身終莫變，一誠銘骨豈能忘。
休嫌重復叨叨說，未奏膚公正斷腸。
八礪三首·其三
作者：鄭思肖
朝代：宋

憤氣填膺奈若何，千生萬死不消磨。
夷齊道喪綱常壞，湯武兵興叛逆多。
天外遊心窮碧落，風前注目寄蒼波。
此時此意那容說，環顧斜陽一浩歌。
八礪三首·其二
作者：鄭思肖
朝代：宋

生得貞心鐵石堅，肯將識見與時遷。
淚如江水流成海，恨似山峰插入天。
慷慨歌聲聞屋外，婆娑劍影落燈前。
篇篇字字皆盟誓，莫作空言只浪傳。
公孫大娘舞劍圖
作者：鄭思肖
朝代：宋

織手生風攪晝寒，好花翻影艷清歡。
試看不犯鋒鋩處，舞碎晴空雪一團。
六月大雨後作
作者：鄭思肖
朝代：宋

推上滄溟犯玉京，業龍鼓怒恣縱橫。
青天忽破鬼神走，黑雨驟來山嶽傾。
混沌重新開覆載，虛空頓覺發光明。
如今清凈渾無礙，一日南風萬物榮。
六礪三首·其一
作者：鄭思肖
朝代：宋

一聽茶歌淚即流，更兼風葉響颼颼。
不堪滿地餘殘照，併與新寒合作愁。
六礪三首·其三
作者：鄭思肖
朝代：宋

操得南音類楚囚，早期戮力復神州。
須知鐵鑄忠臣骨，縱作微塵亦不休。
六礪三首·其二
作者：鄭思肖
朝代：宋

又是江空歲晚時，痛思國事獨行遲。
青山無語青天遠，吐出丹心把向誰。
列子竊鈇圖
作者：鄭思肖
朝代：宋

宇宙茫茫盡坦途，莫將得失自相辜。
胸中若有一些子，大地山河俱竊鈇。
別故人
作者：鄭思肖
朝代：宋

拍馬又登程，餘酣尚未醒。
曙蟾消淡白，秋漢覆空青。
江走游龍勢，山蟠睡虎形。
飄零毋感歎，天地亦浮萍。
前雪歌
作者：鄭思肖
朝代：宋

玄冥玄玄玄又玄，一夜一尺平階前。
故現幻化瞞俗眼，忽變境界爲神仙。
彌望潔凈失污穢，與世坦蕩忘欹偏。
混沌有影晝短短，穹窿無縫雲懸懸。
慢飄如倦欲止歇，斜灑似舞爭便嬛。
萬物根蔕不可見，數筆圖畫安能傳。
詩戰素手白相敵，酒潮赧臉紅不鮮。
老龜縮殻息飲氣，卧龍哆口寒凝涎。
木帝捨暖施下土，火精氣馭行中天。
須臾被野盡錦繡，四望四野春無邊。
劉伶荷鍤圖
作者：鄭思肖
朝代：宋

酒國韶光無際涯，大人境界絕朋儕。
生來自有一方地，何待醉終纔始埋。
勵志二首·其一
作者：鄭思肖
朝代：宋

炎正遭中微，冠屨紛倒置。
四壁皆楚歌，獯鬻何凶熾。
萬命墮荆棘，身與豺狼值。
攢眼刺荼毒，地無隙可避。
君子餓欲死，爲時所唾詈。
白晝行夢中，更相問憔悴。
我蟄茅茨下，有生痛自愧。
寒燈弔老影，惻惻不遑寐。
憂抑併填膺，反覆論此事。
嗣君尚幼沖，厲階誰所致。
權奸弄破國，珠玉亂走地。
曾謂頃刻間，一蹶失神器。
風沙犯天顔，生死一葉寄。
勢去若瓦解，哀告不可譬。
太廟櫪胡馬，太學巢胡吏。
殿閣奏秋凉，羣羣走魈魅。
凄風吹宮花，春不肯明媚。
哀笛破深愁，滿目新亭淚。
我朝聖明君，一一皆善治。
涵育三百年，豈無忠義士。
我讀我父書，頗曾識大義。
無以死恐我，死亦心不二。
殘生齧膽檗，氣怒頻裂眥。
或時坐如死，突眼噤相視。
先王澤未泯，中興斷可冀。
仰呼籲不平，挺身攄大志。
四方皆風動，德化成漸被。
春秋生殺權，華夷有定位。
後有董狐筆，當嚴於載記。
爰以明人倫，永使勿顛墜。
勵志二首·其二
作者：鄭思肖
朝代：宋

大哉天地經，森然不可踰。
聖人治天下，綱常安厥居。
誰謂遭大變，干戈血模糊。
天地忽破碎，虎狼穴吾廬。
毒氣孽萬物，草木俱焦枯。
我爲國之臣，於義當捐軀。
受死不爲痛，國家終何如。
念此迫我心，萬劍裂肌膚。
骨腐尚銜冤，且爲國家圖。
鬼神果有知，聞之亦欷歔。
匈奴
作者：鄭思肖
朝代：宋

匈奴殘破漢封疆，江北江南盡戰場。
若問生靈誰是主，如今天子又康王。
北望
作者：鄭思肖
朝代：宋

紫塞風高直北秋，黄河水自向東流。
穆王御馬還宮日，海內封疆只屬周。
十一礪四首·其一
作者：鄭思肖
朝代：宋

錢塘帝王都，宮闕高崔嵬。
盛治藹無外，鼓舞如春臺。
咸淳聖人去，山崩龍虎摧。
彈指變晦冥，鐵圍生劫灰。
丈夫吐一語，霍落飛風雷。
直排四海水，併走天外來。
手濯天地殻，永劫絕纖埃。
喚醒群盲兒，歡喜雙眼開。
十一礪四首·其三
作者：鄭思肖
朝代：宋

姬發誓孟津，集者八百國。
當時盡棄商，喜受鉅橋粟。
獨有首陽山，不生周草木。
至今插天高，與商無終極。
十一礪四首·其二
作者：鄭思肖
朝代：宋

我本漁樵徒，山水足嘉遁。
昔也爲鳳凰，今焉乃駑鈍。
反思生爲人，虛食國家飯。
詎甘死賊手，拑口違公論。
孤忠破衆逆，彌久氣彌健。
决當乘良機，爲國行天憲。
勇往直無前，一舉四海勸。
談笑解倒懸，盡釋下民怨。
生或不就緒，死當償夙願。
罔使竟食言，劫劫抱長恨。
十一礪四首·其四
作者：鄭思肖
朝代：宋

素持不殺戒，一視齊冤親。
今遭此大惡，不報無天倫。
况聞曾子語，不取姑息仁。
實爲不得已，挺身事經綸。
苟能悟昨非，赦汝改而新。
負固變詐者，我恕佛亦嗔。
直期後世後，弗忍爲逆臣。
惟願吾與汝，同歸天德淳。
十七礪
作者：鄭思肖
朝代：宋

我有真黄金，只作土價賣。
陪笑遍示人，竟無一人買。
日暮哭歸來，反爲衆所怪。
安得明眼人，與之語痛快。
十三礪十首·其一
作者：鄭思肖
朝代：宋

我有一卷書，仗之以爲命。
所言非奇辭，教人歸於正。
昭昭靈臺間，生死明於鏡。
願爲大醫王，普治衆生病。
十三礪十首·其一〇
作者：鄭思肖
朝代：宋

夙生抱一誠，天亦莫能破。
云胡白晝中，開眼而死坐。
猛然風雨生，一叱萬邪挫。
卒使世上人，子孫未相賀。
十三礪十首·其七
作者：鄭思肖
朝代：宋

嗟汝兒女曹，至蠢亦孔醜。
面笑心摇摇，欲進乃却走。
憨癡弄盲語，捧酒祝鬼壽。
傷哉復傷哉，醒眼頻搔首。
十三礪十首·其三
作者：鄭思肖
朝代：宋

哀哉大數乖，妖魔填虛空。
劫雨壞世界，欲與大海通。
群愚捫空走，奪命鬼手中。
陰極集萬惱，願天生暖風。
十三礪十首·其九
作者：鄭思肖
朝代：宋

王道一陵夷，風俗愈卑隘。
至於讀書者，見利直下拜。
一或持高論，聚笑議爲怪。
誰其振木鐸，與世開聾聵。
十三礪十首·其二
作者：鄭思肖
朝代：宋

窮陰有巨蛇，蜿蜒數千里。
磨牙雨毒霧，聞其氣者死。
我心不回邪，縱毒徒爲爾。
終將飛劍去，一擊化爲水。
十三礪十首·其五
作者：鄭思肖
朝代：宋

大哉萬物母，清淨光薿薿。
獨尊而爲帝，天地亦其子。
我見我之身，彈指魔王死。
歡喜獨自笑，清風萬萬里。
十三礪十首·其八
作者：鄭思肖
朝代：宋

偶背文明時，萬事暗蒼莽。
詔汝一世人，父亡子焉往。
良心油然生，千載垂清響。
與道同周流，光明塞穹壤。
十三礪十首·其六
作者：鄭思肖
朝代：宋

北荒騰黑陰，飛妖蝕漢日。
閶闔九重門，老胡騎馬入。
萬世熙明殿，一朝韃靼窟。
江南荒野間，月黑鬼兵出。
十三礪十首·其四
作者：鄭思肖
朝代：宋

蒼蒼南山松，特立孤峰巔。
身此至正氣，性於太初前。
流泉近靈物，鬼飲之亦仙。
况抱長生寶，永蔭娑婆天。
十九礪
作者：鄭思肖
朝代：宋

暫爾下生來，落身命塵網。
高明氣常清，貧賤語亦響。
雙足風雲行，一心山水想。
何時了國事，方外適幽賞。
十二礪
作者：鄭思肖
朝代：宋

攀斷龍髯哭不回，鼎湖仙去下民災。
一身肉痛愁銷骨，兩臉顔枯瘦入腮。
誓以匹夫紓國難，艱於亂世取人才。
屢曾算至難謀處，裂破肺肝天地哀。
十五礪二首·其一
作者：鄭思肖
朝代：宋

國家今板蕩，舊物一微絲。
至苦說不得，長懷病似癡。
人心危陷阱，天理過蓍龜。
頼有二盟在，寧無吐氣時。
十五礪二首·其二
作者：鄭思肖
朝代：宋

王畿三輔地，誰信捲風沙。
南貨北填市，北人南住家。
亂招城聚虎，毒入土生蛇。
說著未來事，戰爭寧有涯。
十八礪
作者：鄭思肖
朝代：宋

挺挺大丈夫，爲世一準則。
如何出處間，終始不明白。
四皓本周人，多爲漢一出。
不終爲周臣，身與道相失。
僅安漢社稷，暗墮張良術。
惟我則不然，一身無二適。
縱別生聖人，亦當死深密。
我出興我朝，舊都建皇極。
今力未能之，晝夜禱空碧。
宣王車馬來，一見死亦足。
十六礪
作者：鄭思肖
朝代：宋

雙眼荒荒不寐時，冥搜俊傑慕夷齊。
讖符鐵券虜當滅，夢出玉清天亦低。
城裏月明聞虎過，人間夜久望雞啼。
深憐舉國巔崖底，誰搆懸空萬丈梯。
十四礪二首·其一
作者：鄭思肖
朝代：宋

法駕遥巡六載餘，農桑烟火頓蕭疏。
深山大澤精靈哭，赤縣神州鳥獸居。
天下黄金歸朔漠，南中白骨蔽郊墟。
漳泉數郡屢反正，賸有忠臣野史書。
十四礪二首·其二
作者：鄭思肖
朝代：宋

六合漫空一網羅，驅徭椎剝極煩苛。
星辰錯亂曆無準，天地陰寒氣不和。
漢室公卿周勃少，河梁朋友李陵多。
蹴然發歎悲風過，渺渺吳淞捲白波。
十礪
作者：鄭思肖
朝代：宋

屏氣處逆阱，衡慮畫奇謀。
指日誓血語，高空開青愁。
决志揭大法，一洗天地羞。
永使臣子輩，恥列僞逆儔。
美俗薰古德，至治昭皇猷。
一統萬萬世，海宇咸蒙休。
南山老松
作者：鄭思肖
朝代：宋

凌空獨立挺精神，節操森森骨不塵。
半夜波濤驚鶴夢，幾番風雨護龍身。
心貞寧受歲寒變，氣老常涵古意新。
終見取爲梁棟去，紫烟空鎖碧磷𥒘。
南望
作者：鄭思肖
朝代：宋

南陽遥望見舂陵，殘雪初消霽日升。
鬰鬰葱葱有佳氣，漢家天子必中興。
南柯蟻夢圖
作者：鄭思肖
朝代：宋

忘了堂堂六尺身，鬼花生艷幻微春。
絕憐蟻窟無分曉，迷盡古今多少人。
卞和泣玉圖
作者：鄭思肖
朝代：宋

大璞中函天地精，卞和抱出愈分明。
一番刖足一番哭，哭殺世人無眼睛。
即事
作者：鄭思肖
朝代：宋

旅瑣曾聽月下猿，至今觸事即愁端。
北風昨夜無情甚，又作冬來一信寒。
即事
作者：鄭思肖
朝代：宋

河朔杯多席莫逃，碧筩製酒飲兒曹。
雨餘地潤南風爽，秋近宵凉北斗高。
月下夢歸吳苑路，天涯心繞浙江臯。
靈均仙後無人怨，誰肯明時賦續騷。
即事八首·其一
作者：鄭思肖
朝代：宋

舉頭雲蒼莽，何以喻吾懷。
白眼世無偶，青天路可階。
湘蘭終戀楚，吳橘不踰淮。
龍卧未雷雨，池塘空沸蛙。
即事八首·其七
作者：鄭思肖
朝代：宋

大地盡戎馬，皇皇奚所之。
此身猶夢裏，無處問天涯。
鳥影驚飛彈，蟬聲避過旗。
願言仍舊貫，生死太平時。
即事八首·其三
作者：鄭思肖
朝代：宋

一說乾坤事，無愁鬢亦斑。
心飛空闊外，身墮亂離間。
日落經何國，歸雲識故山。
憑誰扣冥漠，天道幾時還。
即事八首·其二
作者：鄭思肖
朝代：宋

棲遲破屋下，書史自徜徉。
道不嫌清苦，人皆笑獨狂。
晚花虧雨露，老樹慣風霜。
莫望闔門北，愁雲天外長。
即事八首·其五
作者：鄭思肖
朝代：宋

山川不可望，荒草苦何深。
故國英雄淚，終身父母心。
清池函瑩玉，落日墮圓金。
休問愁多少，芳年雪上簪。
即事八首·其八
作者：鄭思肖
朝代：宋

獨閉衡門坐，無言意極長。
赤心懷趙日，綠鬢染吳霜。
火正當陽地，風來自午方。
連宵驗天象，心宿炳明堂。
即事八首·其六
作者：鄭思肖
朝代：宋

薰風吹不透，熱惱苦無涯。
時異生深恨，雲飛動壯懷。
醉談天下事，清坐月中階。
此意有誰解，兒童自聽蛙。
即事八首·其四
作者：鄭思肖
朝代：宋

徉狂全性命，守死混樵漁。
道否懷才老，心高涉世疏。
掌中籌地理，燈下論兵書。
愧我非諸葛，何人顧草廬。
古時
作者：鄭思肖
朝代：宋

古時明月碧霄間，曾照鸞輿幸蜀還。
御座乍空三殿遠，朝儀暫歇六更閑。
馬屯腥霧彤墀壞，鶑哭冤春玉戶關。
苦是年年歸舊燕，繞簷偷語問龍顔。
古詩三首·其一
作者：鄭思肖
朝代：宋

筆田不豐年，百巧皆畫餠。
宿火潛永耀，奚慕脫囊穎。
汲古飲玄味，至妙終身領。
虛懷抱空明，爽語吐清泠。
不將白日身，浪走紅塵影。
何當踏雲飛，始信驊騮猛。
古詩三首·其三
作者：鄭思肖
朝代：宋

蒼蒼碧玉盤，烏兔東西趒。
一氣母群兒，各弄性情妙。
雷動蟄龍飛，天老哀猿弔。
俯首問洪濛，萬古一長嘯。
古詩三首·其二
作者：鄭思肖
朝代：宋

醉歌京華春，行邁心摇摇。
孤雲未致雨，隨風南北飄。
王國天地極，斡運四海遥。
城中百萬戶，飛簷插紫霄。
傾金買諛噱，仰面氣宇驕。
不重讀書人，研苦坐寂寥。
我欲封綠章，天門高岧嶢。
豈抱浩然氣，長年而漁樵。
句
作者：鄭思肖
朝代：宋

不知今日月，但夢宋山川。
司馬相如題柱圖
作者：鄭思肖
朝代：宋

初上昇仙何慷慨，重來衣錦頗從容。
男兒意氣當如此，透過禹門方是龍。
同
作者：鄭思肖
朝代：宋

一刻積一日，因循忽七年。
孰云天道邇，不鑒下民冤。
海陸頻征戰，城池盡變遷。
吾君幸何地，數禱紫微垣。
吳江垂虹雨後觀荷
作者：鄭思肖
朝代：宋

睡龍瞪目開，射光馮夷宮。
翻身弄變化，噀水濕洪濛。
浪花捲寒雪，斜噴清泠風。
雨歇龍歸來，波心卧晴虹。
凈洗秋色出，霽景涵青空。
爍爍錦炫晝，新綠妬嬌紅。
濕香吹不飛，戀抱花心中。
醉面仰天笑，月照三吳東。
吳隠之飲貪泉圖
作者：鄭思肖
朝代：宋

外物終難換肺腸，隠之清介頓生狂。
便教飲盡貪泉水，只覺通身白雪香。
呂望垂釣圖
作者：鄭思肖
朝代：宋

八十翁翁心尚孩，渭濱癡坐弄徘徊。
當初若是逃名者，誰要文王上釣來。
呂洞賓賣墨圖
作者：鄭思肖
朝代：宋

链就玄玄一塊金，朝磨暮寫愈精神。
先生此墨初無價，不識誰爲買墨人。
周亞夫細柳營圖
作者：鄭思肖
朝代：宋

細柳營中作略殊，寧容直入驟先驅。
不因一見入門訣，文帝何曾識亞夫。
周處除三害圖
作者：鄭思肖
朝代：宋

一朝周處奮英豪，三害皆除豈憚勞。
若是不能降自己，縱屠龍虎不爲高。
和文丞相六歌·其一
作者：鄭思肖
朝代：宋

我憶三宮幸朔方，天顔皴黑鬢髮黄。
鬼風尖尖割肌肉，驚沙撲損龍衣裳。
群黎命死北魔手，世界缺陷苦斷腸。
小臣翅短飛未得，望破癡眼愁更長。
嗚呼一歌兮哀以傷，白日無光天荒荒。
和文丞相六歌·其三
作者：鄭思肖
朝代：宋

我憶我父在日時，叱我癡鈍無天姿。
旦旦灌溉仁義澤，靈臺豁然開光輝。
夙劫孤露命濁世，王事鞅掌生無期。
一憶父母教我語，逃罪無地死亦遲。
嗚呼三歌兮淚淋漓，君父不在倚頼誰。
和文丞相六歌·其二
作者：鄭思肖
朝代：宋

我憶二王血淚垂，一絲正統懸顛危。
士卒零落若霜葉，陣前將軍今有誰。
以舟爲國大洋裏，萬死一生終安歸。
至痛無聲叫不響，皇天皇天知不知。
嗚呼再歌兮歌孔悲，風雨驟至晝冥迷。
和文丞相六歌·其五
作者：鄭思肖
朝代：宋

我所思兮文丞相，英風凜凜照穹壤。
失身匍匐草莽間，屢迫以死彌忠壯。
虛空可變心不變，吐語鏗然金石響。
想公骨朽化爲土，生樹開花亦南向。
嗚呼五歌兮併悽愴，望公不見愁泱漭。
和文丞相六歌·其六
作者：鄭思肖
朝代：宋

我生我生何不辰，血淚化作妖花春。
平生意氣若風雲，何苦戚戚悲呻吟。
狂來一呼天地動，萬物鼓盪俱精神。
天上真火滅不得，灼爍大地生光明。
嗚呼六歌兮歌聲清，海嶽瑩潔日月新。
和文丞相六歌·其四
作者：鄭思肖
朝代：宋

我憶母氏兮聖善，勞苦家事手生繭。
母後父死十五年，教我育我恩不淺。
我雖貧拙志不屈，清氣稜稜秋瑩骨。
至今一粟一縷絲，皆是父母流傳物。
嗚呼四歌兮痛惻惻，皇天后土無終極。
哀劉將軍
作者：鄭思肖
朝代：宋

萬重圍裏脫兵氛，匹馬勤王志不分。
既抱忠貞仇敵國，莫於成敗議將軍。
身前名照江南月，地下心銜塞北雲。
爲痛英雄併消沒，託詩爲史筆傳聞。
唐明皇遊月宮圖
作者：鄭思肖
朝代：宋

玉仗飛行馭太空，須臾徑到廣寒宮。
三郎胸次無高見，落眼蟾蜍光影中。
嚴君平垂簾賣卜圖
作者：鄭思肖
朝代：宋

多是垂簾自養神，僅能了日即安貧。
不離忠孝談玄妙，豈是尋常賣卜人。
嚴子陵垂釣圖
作者：鄭思肖
朝代：宋

新莽紛紛未有涯，桐江山水頗爲嘉。
無心偶向一絲上，釣得清風滿漢家。
四皓圖
作者：鄭思肖
朝代：宋

曄曄紫芝巖石隈，避秦有地似蓬萊。
可憐白髮坐不定，又被漢朝呼出來。
四礪二首·其一
作者：鄭思肖
朝代：宋

壯懷寧久淹，藏六暫窮櫩。
道病人相食，時危筆不銛。
哭衰愁裏命，笑粲醉中髯。
清怪每如是，從教俗士嫌。
四礪二首·其二
作者：鄭思肖
朝代：宋

說殺說不醒，世人良可嘆。
欣欣從北俗，往往棄南冠。
毒露沾膚爛，尖風破骨寒。
願身化作劍，飛去斬樓蘭。
堯民擊壤圖
作者：鄭思肖
朝代：宋

百姓相忘堯帝春，耕田鑿井淡無情。
只今正是何年月，日日月從東向生。
墨蘭
作者：鄭思肖
朝代：宋

鍾得至清氣，精神欲照人。
抱香懷古意，戀國憶前身。
空色微開曉，晴光淡弄春。
凄凉如怨望，今日有遺民。
夏駕湖晚步懷古
作者：鄭思肖
朝代：宋

豈獨吳王事可憐，人生回首總凄然。
空嗟落日猶如夢，不記東風幾換年。
寶駕跡消前古地，菱歌聲斷晚凉船。
如今城郭都遷變，茅屋荒頹草積烟。
大宋地理圖歌
作者：鄭思肖
朝代：宋

混沌破後復混沌，知是幾番開太極。
四方地偏氣不正，中天地中立中國。
神禹導海順水性，太章步地窮足力。
悖理湯武暫救時，謀篡莽操大生逆。
離而復合合復離，卒莫始終定於一。
粵自炎帝逮唐堯，兩漢大宋傳火德。
我朝聖人仁如天，歷年三百猶一日。
形氣俱和禮樂修，誰料平地生荆棘。
風輪舞破須彌山，黑雹亂下千鈞石。
銅蟒萬舌咀梵雲，玉帝下走南斗泣。
中有一寶壞不得，放光動地神莫測。
云是劫劫王中王，敕令一下罔不伏。
燕南垂，趙北際，忽必烈正巢其地。
一聲霹靂吹雲飛，真火長生世永世。
山山深，水水清，縱橫十方變化身。
恒河沙數天壞殻，獨我志氣常如新。
夷齊西山圖
作者：鄭思肖
朝代：宋

扣馬癡心諫不休，既拚一死百無憂。
因何留得首陽在，只說商家不說周。
子美孔明廟古柏行圖
作者：鄭思肖
朝代：宋

諸葛甘棠歲月深，霜皮黛色鬰沉沉。
尚垂清蔭蜀國裏，一樹風霜千載心。
孔明出師表圖
作者：鄭思肖
朝代：宋

一身英氣射光芒，北定中原事轉長。
落得兩篇出師表，至今只是漢文章。
孔明成都八陣圖
作者：鄭思肖
朝代：宋

孔明抱義恥偏安，不道中興事業難。
頼有石頭知落處，任從人換八門看。
孟嘗君度關圖
作者：鄭思肖
朝代：宋

狐白裘邊事若難，孟嘗門下亦何顔。
若無意智翻身去，半夜焉能度此關。
孟浩然歸隠圖
作者：鄭思肖
朝代：宋

明主憐才若賜官，奔馳微祿負家山。
狂吟搔首笑歸去，滿路秋光上醉顔。
孫康映雪讀書圖
作者：鄭思肖
朝代：宋

孫康苦志惜居諸，雪夜無燈興有餘。
冷地白光生破屋，自然開眼見詩書。
孫楚枕流潄石圖
作者：鄭思肖
朝代：宋

孫楚匆匆誤答時，說來頗與事相違。
枕流潄石翻爲妙，活弄胸中倒一機。
孫登長嘯圖
作者：鄭思肖
朝代：宋

碧眼空空照九州，阮公不是我同流。
劃然長嘯誰聽得，獨有蘇門山點頭。
孺子濯纓圖
作者：鄭思肖
朝代：宋

秋影澄澄湛碧波，濯纓人遠意如何。
臨風歌罷飄然去，賣弄滄浪清處多。
宿半塘寺
作者：鄭思肖
朝代：宋

一襟清氣足，此夜豈人寰。
醉影松杉下，吟身風露間。
秋懸當殿月，雲宿近城山。
明發騎鯨去，飄然不可攀。
寄友人
作者：鄭思肖
朝代：宋

御街暫分手，相憶兩相望。
生意隨春動，新詩入夢香。
九天饒雨露，一水貫蘇杭。
地控衣冠會，聲名日日彰。
寄同庚友
作者：鄭思肖
朝代：宋

淳祐初年同下生，已經三十七番春。
此身雖墮胡塵裏，只是三朝天子臣。
寄蕭梅初二首·其一
作者：鄭思肖
朝代：宋

韞匱玉未售，妄想夜生夢。
風霜鬢鬅鬙，談笑氣澒洞。
上天宮闕高，凡身血肉重。
顧影無其儔，一呼四壁動。
抱茲忠義心，慚與猿鶴共。
寄蕭梅初二首·其二
作者：鄭思肖
朝代：宋

雁聲杳然來，壯心惕然躍。
委身坐枯靜，飛語訊冥漠。
會學屠龍技，豈授龜手藥。
學成無所用，舉世亦錯愕。
孰云方寸微，天地入籠絡。
春闊花無邊，雨驟雲不薄。
不齊臯夔肩，當跨孤飛鶴。
寫憤三首·其一
作者：鄭思肖
朝代：宋

自許志頗大，頻歌慷慨辭。
攢眉無說處，仰面獨行時。
豪傑心猶檗，生靈命若絲。
當今欲平治，舍我則云誰。
寫憤三首·其三
作者：鄭思肖
朝代：宋

朝廷罹禍亂，民物苦顛連。
晉帝渡江讖，唐皇幸蜀年。
剖雲行白日，翻海洗青天。
辦得大事了，胸中即泰然。
寫憤三首·其二
作者：鄭思肖
朝代：宋

開眼看不得，愁來只自顛。
六年萬憂苦，四海一腥羶。
歎命巧相值，觀時痛可憐。
却慚深夜月，猶忍照胡天。
寫憤四首·其一
作者：鄭思肖
朝代：宋

天命尚屬漢，大夫空美新。
三宮猶萬里，一念只孤臣。
淚盡眼中血，心狂夢裏身。
勿云今已矣，舉首即蒼旻。
寫憤四首·其三
作者：鄭思肖
朝代：宋

北虜昔深入，東甌亦未曾。
江山能幾戰，風雨廢諸陵。
雲盡喜天出，宵殘願日升。
蒼蒼今悔禍，讖應兩中興。
寫憤四首·其二
作者：鄭思肖
朝代：宋

未能歸趙璧，我不厭干戈。
萬古青天在，三年白骨多。
春風仍歲月，世界自山河。
寧忍委國難，飛身入薜蘿。
寫憤四首·其四
作者：鄭思肖
朝代：宋

不信夜不曉，哀哀鎖暗顰。
鐵城蹲敗土，錦國漲腥塵。
草泣荒宮雨，花羞哨地春。
少焉開霽色，四望一時新。
對菊四首·其一
作者：鄭思肖
朝代：宋

天風吹古秋，獨立殿寒馥。
我父昔愛之，終身不忘菊。
對菊四首·其三
作者：鄭思肖
朝代：宋

日月雖云逝，山中秋自香。
平生抱正色，誰怕夜來霜。
對菊四首·其二
作者：鄭思肖
朝代：宋

受命太極前，立身晚秋後。
一朝揚清香，名動天下口。
對菊四首·其四
作者：鄭思肖
朝代：宋

三逕今非昔，多愁老此身。
誰知陶靖節，只是晉朝人。
對雨有懷
作者：鄭思肖
朝代：宋

世道忽翻覆，愁來痛徹心。
腥風行殺氣，淫雨哭秋陰。
虜睨朝廷璽，官空帑藏金。
妃嬪今草地，宮髻淚中簪。
小春花
作者：鄭思肖
朝代：宋

天地無情正北風，飛鴻哀咽亂雲中。
此時縱使開千樹，不及東皇一點紅。
就泛省留別
作者：鄭思肖
朝代：宋

歌聲送晚酒匆匆，頗快青霄志已通。
燈火幾年成舊業，文章今日試新功。
九天宮闕春城曉，萬國輪蹄輦路風。
每念蒼生受辛苦，願爲霖雨白雲中。
屈原九歌圖
作者：鄭思肖
朝代：宋

楚人念念愛清湘，苦憶九歌頻斷腸。
只道此中皆楚國，還於何處拜東皇。
屈原餐菊圖
作者：鄭思肖
朝代：宋

誰念三閭久陸沉，飽霜猶自傲秋深。
年年吞吐說不得，一見黄花一苦心。
山中聞鶴
作者：鄭思肖
朝代：宋

凉夜坐巖石，飛來白鶴鳴。
星流銀彈過，月碾玉輪行。
萬里思不極，一天秋更清。
欣然有所得，長嘯度蓬瀛。
崔智韜虎妻圖
作者：鄭思肖
朝代：宋

佳人睡覺失青山，惡毒心腸賣笑顔。
認得皮毛一歸去，花枝無艷虎全斑。
崔護覓水圖
作者：鄭思肖
朝代：宋

哭斷東風轉有情，俄驚滿面笑容新。
當時飲水今猶醉，別是桃花半點春。
巢父洗耳圖
作者：鄭思肖
朝代：宋

萬事喧喧雜響中，細參巢父意無窮。
須還半掬溪邊水，方始教君耳不聾。
己卯十一月朔又夢食梅花夢中作
作者：鄭思肖
朝代：宋

雁宇高高兔國斜，濕花飛露沁流霞。
狂來清興不可遏，喫盡寒梅一樹花。
巴山橘中圖
作者：鄭思肖
朝代：宋

剖破渾淪一殻寬，二仙飛去已雲端。
須知橘裏封疆別，莫作凡間勝負看。
庾亮登南樓圖
作者：鄭思肖
朝代：宋

老子情懷頗滑稽，登樓恰喜月明時。
雖然於此興不淺，要且諸人知不知。
延平躍劍圖
作者：鄭思肖
朝代：宋

白晝平津湧似雷，盡驚靈物出塵埃。
倒翻三尺揮空去，對舞雙龍破浪來。
弔揚州瓊花
作者：鄭思肖
朝代：宋

南土新飛劫火灰，瓊仙戀國暗驚猜。
定應攝向天宮種，不忍陷於胡地開。
花死青春禽鳥哭，城埋黑氣鬼神哀。
一朝枯枿變高樹，傳得歡聲沸似雷。
張天師飛昇圖
作者：鄭思肖
朝代：宋

玉局曾經拜老君，子孫今尚寶玄文。
要知龍虎山前意，但看空中數片雲。
張子房遇黄石公圖
作者：鄭思肖
朝代：宋

三度橋邊伺老仙，始將兵法盡相傳。
不知躡足此一計，還出書中第幾篇。
張志和漁父圖
作者：鄭思肖
朝代：宋

苕霅春深花滿溪，一鈎翻動碧琉璃。
簑衣篛笠儘有意，不到斜風細雨知。
張果老倒騎馿圖
作者：鄭思肖
朝代：宋

云是堯時丙子生，狂踪怪跡恣幽情。
拗馿面目不須看，一任騎來顛倒行。
張翰思蓴鱸圖
作者：鄭思肖
朝代：宋

名爵雖榮心最苦，蓴鱸有味食無厭。
後來京洛風塵暗，轉覺吳淞江水甜。
張騫乘槎圖
作者：鄭思肖
朝代：宋

牛女宮中事若何，親身曾得上天河。
逢人莫說支機石，漏洩蒼蒼意已多。
後雪歌
作者：鄭思肖
朝代：宋

不知今日是何年，忽然生白照無邊。
全體瑩凈妙無象，還我太極未分前。
開口大笑說不得，一日一夜獨自顛。
與君同此光明域，有辭難鑄玄中玄。
醉吐大語吞六合，前古朽言無光鮮。
浩然之氣開虛空，舉頭渺渺皆青天。
徐福採藥圖
作者：鄭思肖
朝代：宋

仙藥長生不易求，仙山可在海東頭。
祖龍滅盡諸侯後，徐福却來贏一籌。
德祐二年歲旦二首·其一
作者：鄭思肖
朝代：宋

力不勝於膽，逢人空淚垂。
一心中國夢，萬古下泉詩。
日近望猶見，天高問豈知。
朝朝向南拜，願覩漢旌旗。
德祐二年歲旦二首·其二
作者：鄭思肖
朝代：宋

有懷長不釋，一語一酸辛。
此地暫胡馬，終身只宋民。
讀書成底事，報國是何人。
恥見干戈裏，荒城梅又春。
德祐六年歲旦歌
作者：鄭思肖
朝代：宋

天運無情歲事新，大寶虛位孤王春。
晝出銜恤夜夢哭，皇皇五載臣無君。
南望二王未駐蹕，北憶三宮猶蒙塵。
祅祲蝕日地軸折，冤氣上騰霾蒼旻。
百姓茹苦痛徹髓，大事未定焦如焚。
我寧久處遯悶中，遽忍終死爲逆民。
大哉父母之遺體，與生俱生仁義身。
天鍊精金鑄我心，上籀忠孝兩字文。
痛憶我君我父母，眼中不識天下人。
不變不變不不變，萬挫以死無二心。
醉喝海嶽尚翻動，不信不滅犬羊群。
或謂逝水不可復，叱我癡忠空愁顰。
焉知漢絕十八載，光武乃興舂陵兵。
即此一語斷世事，仰面再拜淚如傾。
愛竹歌
作者：鄭思肖
朝代：宋

此君氣節極偉特，令人愛之捨不得。
遍造山水有竹處，不問主人識不識。
朝朝暮暮看不足，感得碧光透雙目。
一旦心空忽歸去，挺身特立化爲玉。
憶前輩二首·其一
作者：鄭思肖
朝代：宋

昔在先皇帝，當陽四十年。
文明照天下，俊傑立王前。
一自胡兵入，俄驚漢鼎遷。
致今人道亂，空谷遁遺賢。
憶前輩二首·其二
作者：鄭思肖
朝代：宋

治世衣冠盛，人才極典刑。
開心呈日月，吐語走風霆。
氣象近三代，文章出六經。
今焉不可得，四顧一冥冥。
憶夢哭歌
作者：鄭思肖
朝代：宋

金輪王夭中天壽，赤龍夜哭玄蛇吼。
仙人不忍辭漢去，青山照水生愁醜。
雖貧亦有買醉資，甘美不入孤臣口。
死後骨消恨不消，歲歲暗逐春風上新柳。
懷友
作者：鄭思肖
朝代：宋

今日樽前忽憶君，爲憐秋事又平分。
坐來凝睇西風久，過盡天邊數片雲。
懷歸
作者：鄭思肖
朝代：宋

突兀高樓落照間，此身逈出俯人寰。
客心不逐年華老，詩興何曾月夜閑。
峽水流歸天際海，淮雲飛度浙中山。
杜鵑啼後歸舟發，只有春愁滿載還。
我生
作者：鄭思肖
朝代：宋

我生逢叔世，凡事倍辛勤。
漢鼎亂猶在，胡笳愁不聞。
好花嫌朔雪，回雁避南雲。
無奈浩然氣，臨風歌古文。
戴安道破琴圖
作者：鄭思肖
朝代：宋

獨抱洋洋太古心，王門何苦欲相尋。
狂來寧可破琴去，不許俗人聞此音。
文選閣圖
作者：鄭思肖
朝代：宋

太子奢華能幾年，盡將春夢付荒烟。
錯聽古調一兩拍，空嗅斯文數百篇。
春日偶成五絕·其一
作者：鄭思肖
朝代：宋

山塘遊舫接荒城，縱有笙歌耳不清。
深憶國家無事日，人心和氣是春聲。
春日偶成五絕·其三
作者：鄭思肖
朝代：宋

郡縣荒蕪哭暮笳，憑高望不見天涯。
如今揮淚灑枯木，南國春回生紫華。
春日偶成五絕·其二
作者：鄭思肖
朝代：宋

曉來怕上最高樓，春盡時光只似秋。
草木荒寒生意澀，風腥雨膩一天愁。
春日偶成五絕·其五
作者：鄭思肖
朝代：宋

百萬胡兒犯大朝，奔南狩北恨迢迢。
我非辦得中興事，一點英靈死不消。
春日偶成五絕·其四
作者：鄭思肖
朝代：宋

天地腥羶社稷隳，萬邦赤子病流離。
幾番曾共秋風語，說得虛空亦淚垂。
春日登城
作者：鄭思肖
朝代：宋

城頭啼鳥隔花鳴，城外遊人傍水行。
遥認孤帆何處去，柳塘烟重不分明。
春日遊承天寺
作者：鄭思肖
朝代：宋

野梅香軟雨新晴，來此閑聽笑語聲。
不管少年人老去，春風歲歲闔閭城。
春歌
作者：鄭思肖
朝代：宋

去年秋日作秋歌，今年春日奈春何。
往春疊疊疊萬古，來春冥冥春更多。
青皇旌旆開天衢，三八二十四頭蒼龍車。
大開東方宮殿坐，八荒之內交相賀。
紅紫茸茸爛如纈，回首柳花撲晴雪。
造物弄人祗片時，弄死世人人不知。
我心清泠湛無邊，流光澒洞先天先。
前身本在未鑄日月前，黄面瞿曇，長耳老聃，乃吾無量劫後之孫。
後身復現搦碎虛空後，當知所南先生爲無量劫前之祖。
人生精魄假合舞幻妄，紛如氣丸趒塵土。
偶然而來託爲形，飄然而去若無主。
今日之今，霍霍詡詡。
少焉矚之，已化爲古。
胡爲墮影黄泗浦，獨坐翛然看春雨。
山蒼蒼，水茫茫，百歲劫劫太極長。
我來濯形白雲鄉，大笑世上生顛狂。
醉筆作歌字不訛，宛然蒼蛟老蜃勢相拏。
春詞
作者：鄭思肖
朝代：宋

春氣暄妍御夾紗，玉釵雙裊綠雲斜。
倚欄看遍庭前樹，盡是枝頭結子花。
春雪中作寄蕭梅初
作者：鄭思肖
朝代：宋

春來頻下雪，彌望漲癡陰。
無地可容足，有天能見心。
峨冠甘虜笠，正語化蠻音。
何日得隠去，深山深更深。
昭君歎
作者：鄭思肖
朝代：宋

漢朝遠人來入使，當時公卿短奇計。
紫清殿內一朵花，狂風妬春吹落地。
命墮窮陰鬼爲侶，回首玉皇紫清裏。
舊愁新愁東海深，黄鸝舌破傷春事。
江南絕色天下誇，元賊盡虜歸胡沙。
或以嫁之鬻僞爵，于飛馬背行天涯。
年深樂與生子女，情熱比翼忘咨嗟。
果知禮義不忍去，亦有一死魂還家。
德祐百官人稷契，腹飽理學縱橫說。
尚棄君父從背叛，乃教妻妾學貞烈。
男兒或老不曉事，女子正少欲守節。
天生至性教不得，時危罕見人中傑。
能盡婦道能誨兒，王陵之母王凝妻。
世間婦人誰及之，空恨昭君上馬時。
顔色日老單于死，萬里魂歸身不歸。
廣寒嫦娥今塵土，應見青冢雙淚垂。
晚晴
作者：鄭思肖
朝代：宋

落照開空霽，明霞映水鮮。
乾文懸造化，土脈潤山川。
白滿重圓月，青還不翳天。
定鐘聲更徹，通昔喜無眠。
曉晴
作者：鄭思肖
朝代：宋

雨晨輝朗霽，一碧湛無垠。
草木新容淨，林巒遠意分。
海生東出日，天散北飛雲。
却喜風猶競，微凉透夏薰。
書前後臣子盟檄後
作者：鄭思肖
朝代：宋

死亦烏可已，丹心闡大猷。
恭承父母教，用剪國家仇。
日破四洲夜，天開六幕秋。
終當見行事，不與世同流。
書懷寄孟耐翁
作者：鄭思肖
朝代：宋

弓冶學不就，悠悠信所之。
坐看浮世夢，吟白少年髭。
樹冷巢營鵲，山晴角解麋。
覩茲歲又晚，而我獨何爲。
書蘭亭帖後
作者：鄭思肖
朝代：宋

千載流芳禊事餘，鼠鬚筆法重璠璵。
晉人多喜清虛話，不及蘭亭一紙書。
朱買臣賣柴圖
作者：鄭思肖
朝代：宋

年當五十始榮華，覆水難收重歎嗟。
豈信後來春色別，滿柴擔上盡開花。
李伯時所畫太一真人蓮葉舟圖
作者：鄭思肖
朝代：宋

太一真人妙出神，聊乘蓮葉下南冥。
若人欲識空凉境，但誦薰風一卷經。
李太白硯靴圖
作者：鄭思肖
朝代：宋

斗酒未乾詩百篇，篇篇奇氣走雲烟。
自從捧硯脫靴後，笑看唐家萬里天。
李廣射石虎圖
作者：鄭思肖
朝代：宋

怪石蹲身草芥中，錯疑猛虎噴腥風。
何消重費將軍力，只在當頭一箭功。
李靖天瓢圖
作者：鄭思肖
朝代：宋

夢裏騎龍出八荒，掃空熱惱作清凉。
不消數滴天瓢雨，凈洗娑婆透骨香。
杜子美茅屋爲秋風所破歌圖
作者：鄭思肖
朝代：宋

雨捲風掀地欲沈，浣花溪路似難尋。
數間茅屋苦饒舌，說殺少陵憂國心。
杜子美騎馿圖
作者：鄭思肖
朝代：宋

飯顆山前花正妍，飲愁爲醉弄吟顛。
突然騎過草堂去，夢拜杜鵑聲外天。
柳子厚賦寒江釣雪圖
作者：鄭思肖
朝代：宋

空玄影外渺孤舟，不與漁翁意思侔。
萬頃風濤一天雪，且看誰解下金鈎。
桃源圖
作者：鄭思肖
朝代：宋

長城徭役苦咨嗟，澧水偷春隠歲華。
有耳不聞秦漢事，眼前日日賞桃花。
桓伊三弄圖
作者：鄭思肖
朝代：宋

傾蓋相逢不問誰，知音那肯露心機。
一聲吹破清秋影，驚散閑雲各自飛。
梅花
作者：鄭思肖
朝代：宋

寒結癡陰慘物華，莫將憔悴聽胡笳。
明年無限風花在，奪得春回是此花。
榮啟期三樂圖
作者：鄭思肖
朝代：宋

生死悠悠付老天，啟期三樂亦超然。
此身不得爲男子，空活人間九十年。
次韻
作者：鄭思肖
朝代：宋

冥迷江樹外，一鳥破雲還。
雨雪乾坤變，干戈筆硯閑。
命于時不偶，心與道相關。
終見二三月，花邊展笑顔。
次韻三首·其一
作者：鄭思肖
朝代：宋

百歲光陰十過三，故山路梗夢中還。
看來身在終爲累，悟得心空始是閒。
幾度踏雲歸草屋，有時卧雨掩松關。
人間轉盼皆陳迹，何必長生久駐顔。
次韻三首·其三
作者：鄭思肖
朝代：宋

花前歡笑憶春三，何故東君尚未還。
一寸心中千種事，百年世上幾時閒。
虜遷玉帛猶歸市，馬犯金湯即棄關。
生怕朔風吹下雪，飛來點鬢妬紅顔。
次韻三首·其二
作者：鄭思肖
朝代：宋

活計烟波羨謝三，醉眠釣艇去仍還。
爲憐死者今何在，笑殺忙人不識閒。
燭影欲殘登夜榻，鼓聲未絕啟晨關。
匆匆役役塵中走，一見青山一動顔。
此心
作者：鄭思肖
朝代：宋

此心期不變，曾灑血爲盟。
舉世無人識，終年獨自行。
海中擎日出，天外喚風生。
淨盡去雲霧，重開白晝明。
歲旦登萬佛閣觀雪
作者：鄭思肖
朝代：宋

赤脚踏上萬佛頂，全身坐斷清淨境。
見大光明遍法界，不見三千大千影。
一時八面俱玲瓏，諸塵諸相本無蹤。
色不是色空不空，瑩然塞破虛空中。
怪見此番寒徹骨，無中弄得光芒出。
驀地省得大年朝，即是正月初一日。
毛女圖
作者：鄭思肖
朝代：宋

六國傾城輦入秦，深花密柳鏁青春。
神仙自有長生路，豈是阿房宮裏人。
毛遂脫穎圖
作者：鄭思肖
朝代：宋

十九人中不數君，當機勇辯獨超群。
若非末後脫穎出，多得英風潑楚雲。
江南絲
作者：鄭思肖
朝代：宋

江南絲盡入機房，欲此虛空彼富强。
鞭撻別工皆學織，程量計日定成章。
驚心蟠鳳愁應死，淚手攀花痛不香。
貧者只宜巖谷隠，草紉槲葉當衣裳。
沈東老遇呂洞賓圖
作者：鄭思肖
朝代：宋

東老忘懷相遇時，洞賓爛醉以爲期。
聊題不涉毫端句，早被石榴皮得知。
湖上漫賦二首·其一
作者：鄭思肖
朝代：宋

蘚崖蒼潤雨初乾，石罅飛泉噴雪寒。
啼斷禽聲山更靜，青松影下倚欄干。
湖上漫賦二首·其二
作者：鄭思肖
朝代：宋

一望湖光鏡面平，暮鴉過盡斷霞輕。
狂來飛上高峰頂，趺坐松柯叫月生。
湘靈鼓瑟圖
作者：鄭思肖
朝代：宋

霧質烟姿雪月心，凌波無跡似多情。
試聽誰在湘江上，彷彿秋風曲數聲。
漢高祖將韓信圖
作者：鄭思肖
朝代：宋

先入關中得計多，彭城未是漢山河。
不操擒縱英雄手，韓信何由肯倒戈。
火德
作者：鄭思肖
朝代：宋

火德續正統，東南氣運昌。
雒京都赤帝，魯史筆天王。
八極開清曉，群星避太陽。
謳歌今有在，曆數永無疆。
無名氏巡簷數修竹圖
作者：鄭思肖
朝代：宋

四簷玉立碧重重，終日相看眼亦空。
何啻數來千萬个，不知那个弄清風。
無題五首·其一
作者：鄭思肖
朝代：宋

屢問北來者，相傳盡不同。
三宮在何許，萬姓墮愁中。
春草活腥綠，雨花啼慘紅。
人間至微物，今亦怨天公。
無題五首·其三
作者：鄭思肖
朝代：宋

一天悽愴事，此恨極難裁。
骨縱已成土，心終不肯灰。
毒蛇噓樹死，怨鳥哭春哀。
處處山東老，懸情漢詔來。
無題五首·其二
作者：鄭思肖
朝代：宋

自古無茲難，我朝今遇之。
小臣慚逆土，大事决成期。
劫壞六龍死，天荒萬象悲。
時哉弗可失，奮發莫遲疑。
無題五首·其五
作者：鄭思肖
朝代：宋

鞠躬盡瘁弔無君，滿耳冤聲不忍聞。
醉去忘形猶蛻骨，怒來嚼齒欲穿齦。
腥風涴曉春應怨，癡霧霾空路莫分。
熒惑星明聖人出，頻頻中夜驗天文。
無題五首·其四
作者：鄭思肖
朝代：宋

愁海茫茫望不窮，黄茅白葦渺陰風。
鳳凰高遁層霄外，豺虎橫行大道中。
九廟傾頹郊祀廢，四方禍亂國家空。
于今建武重興漢，誰是雲臺第一功。
爛柯圖
作者：鄭思肖
朝代：宋

日出樵柴日落歸，幾年黑白夢紛飛。
看來直待斧柯爛，始悟老仙棋外機。
狂歌
作者：鄭思肖
朝代：宋

一笑識破天地根，隨意變化易其名。
俯御三十六天頂，主宰一氣生羣生。
倏歘有怒行號令，億兆雷鼓轟天聲。
敕噀龍口數滴水，凈洗世界泠然清。
推出火帝照寰宇，萬萬萬世長光明。
狄仁傑白雲親舍圖
作者：鄭思肖
朝代：宋

駐馬回頭眺碧空，河陽在望去匆匆。
吾親雖舍白雲下，豈出梁公一念中。
獨遊
作者：鄭思肖
朝代：宋

吾非好獨遊，無與吾同者。
不行衆所行，所以驚天下。
逆哉一世人，昔辯而今啞。
吻涎流腥羶，變尾面不赭。
若曰汝爲人，寧不識取捨。
止止勿多言，清風生四野。
獨釣
作者：鄭思肖
朝代：宋

高興一絲在，清風萬古長。
不爲周呂望，願似漢嚴光。
天下皆秋雨，山中自夕陽。
後來有孺子，終久辨滄浪。
玉川長鬚赤脚圖
作者：鄭思肖
朝代：宋

慣立煎茶屋角頭，低眸頻候雪花浮。
一奴一婢亦作怪，不爲先生破屋愁。
王勃滕王閣記圖
作者：鄭思肖
朝代：宋

王勃清才俊不禁，爛鋪艷錦賞知音。
空餘高閣青雲裏，誰識落霞秋水心。
王子猷看竹圖
作者：鄭思肖
朝代：宋

秋沁徽之骨亦清，翠光如水漾空明。
只圖一見此君面，誰更問人閒姓名。
王子猷訪戴圖
作者：鄭思肖
朝代：宋

雪夜懷人泛剡溪，造門而返是還非。
不曾相見猶相見，滿載清風獨自歸。
王孝伯痛飲讀離騷圖
作者：鄭思肖
朝代：宋

名士天生磊落才，只耽痛飲罄樽罍。
誰傳一味解酲法，歌斷離騷眼自開。
王烈餐石髓圖
作者：鄭思肖
朝代：宋

五百年方開此山，寒光浮暖濕而乾。
明明正是洪濛髓，只恐凡人不肯餐。
王祥卧冰圖
作者：鄭思肖
朝代：宋

母病杯羹意未諧，解衣竟欲卧冰開。
有心直透清波下，安得無魚躍出來。
王粲覆棋圖
作者：鄭思肖
朝代：宋

鴉鷺爭飛局局殊，便生國手亦難圖。
未曾落子有一著，王粲還能覆得無。
王羲之蘭亭圖
作者：鄭思肖
朝代：宋

猶記蘭亭三月三，流觴曲水暢清酣。
分明一段永和意，好向羲之筆外參。
王衍舉阿堵物圖
作者：鄭思肖
朝代：宋

口不言錢早不同，何須相試苦相攻。
今朝叱去阿堵物，一室玲瓏分外空。
琴女行
作者：鄭思肖
朝代：宋

嫦娥開殿當高青，白光染夜生空明。
望中泠泠瑩如水，碧透肉鏡雙瞳子。
窄袖籠春玉筍嬌，援琴一鼓秋瀟瀟。
瑶池女子旨趣別，紫清吹下太古雪。
雙鬟翠膩綰香霧，臨風欲控青鸞羽。
應悔思凡謫塵土，長向花前憶王母。
甯戚飯牛圖
作者：鄭思肖
朝代：宋

斯人豈是飯牛者，浩歎空懷扣角悲。
說到漫漫長夜處，南山白石也攢眉。
畢卓甕間圖
作者：鄭思肖
朝代：宋

醉玉頹來欲化仙，一漥和氣藹芳妍。
終宵自向華胥去，吏部何曾甕下眠。
皇初平牧羊圖
作者：鄭思肖
朝代：宋

兄弟參商四十春，金華山裏問斜曛。
相逢不是牧羊客，白石顢頇冷笑君。
盧仝煎茶圖
作者：鄭思肖
朝代：宋

月團片片吐蒼烟，破帽籠頭手自煎。
七椀不妨都喫了，恣開笑口駡群仙。
睡覺有懷寄王梅塢垓
作者：鄭思肖
朝代：宋

向年治亂屢興懷，此日清閑獨把杯。
千古英雄人不見，一樓風雨夢初回。
空中變化觀龍見，世上凄凉誤鳳來。
須入山林了生死，莫將心迹付塵埃。
秋成
作者：鄭思肖
朝代：宋

秋成田里自人烟，刁斗聲中又一年。
王莽貨泉成底事，東都仍用五銖錢。
秋歌
作者：鄭思肖
朝代：宋

凉風捲地吹秋來，秋之爲氣何清哉。
紫簫露華浴萬宇，暑神欲駐難裴回。
今年舍我去者二百二十有五日，今日之後誰使來日來相催。
琥珀滿巵，發越清奇。
萬物脆而易化，五官靈而多知。
一世之間幾千萬人，一人之心幾千萬變，碎裂神氣紛云爲。
液槁矣而告憊，氣翻然而相辭。
適之變化，不知其誰。
氣母一丸，空虛跳躍。
金浮木沉，老怪消鑠。
我之變化，亦不知誰。
蒼蒼茫茫萬萬古，玄瞳烱歘夜不瞽。
醉中喚秋與秋語，秋辭凄脆咽不吐。
忽欲騎鯨汗漫遊，海藏飛出白玉鼓。
秋胡子圖
作者：鄭思肖
朝代：宋

郎歸猶未到家中，豔語勾春妾面紅。
叵耐相逢不相識，梅花那肯戀東風。
秋雨
作者：鄭思肖
朝代：宋

雲滿長空雨滿山，凄凄風色變新寒。
夜來白帝將秋去，萬樹淋漓哭不乾。
秦女吹簫圖
作者：鄭思肖
朝代：宋

弄玉飄飄仙女姿，鳳凰低舞久相期。
簫中應有別一曲，飛出青天影外吹。
竹林七賢圖
作者：鄭思肖
朝代：宋

清談何補晉江山，誰與中原了歲寒。
惟有白雲三四片，飛來自向古琅玕。
答
作者：鄭思肖
朝代：宋

語聲带咽吐新詩，徹骨啣冤痛不知。
報國心惟憂漢賊，讀書人肯學胡兒。
劍携入手霜三尺，鏡掛當胸月一規。
終久難磨天理在，匪伊談笑定時危。
紀昌貫蝨悟射圖
作者：鄭思肖
朝代：宋

從來絕藝欲超倫，何止彎弓用意深。
覷破微塵微極處，忽開大地見紅心。
結交二首·其一
作者：鄭思肖
朝代：宋

鳳鴞同爲禽，麟虎同爲獸。
以彼善惡殊，致令分去取。
惡者僞以善，惑世不可究。
唯在行事間，以理觀於久。
或不近人情，避之如避臭。
君子重結交，芳名垂宇宙。
結交二首·其二
作者：鄭思肖
朝代：宋

伐木義不古，僞敬溢顔面。
交接無真情，面是背乃變。
疏則易爲恩，密則將成怨。
當學晏平仲，終始保相見。
絕句十首·其一
作者：鄭思肖
朝代：宋

羊裘獨釣浙江湄，百姓哀哀苦亂離。
但得漢家鴻業在，莫愁光武奮身遲。
絕句十首·其一〇
作者：鄭思肖
朝代：宋

子夜神遊碧落間，群仙飛語下人寰。
上天深念蒼生苦，特敕三宮聖駕還。
絕句十首·其七
作者：鄭思肖
朝代：宋

銀漢斜傾玉漏殘，釵蟲熠熠照清寒。
最憐今夜下弦月，一半娑婆樹不完。
絕句十首·其三
作者：鄭思肖
朝代：宋

玉輦愁經草地腥，酸風頻捲馬頭塵。
我朝三百年忠厚，不信山河屬別人。
絕句十首·其九
作者：鄭思肖
朝代：宋

西風滿路奈愁何，昏鼓聲中厭北歌。
菱藕市空燈火斷，一城秋怨月明多。
絕句十首·其二
作者：鄭思肖
朝代：宋

目斷秋江欲暮時，天邊落葉弄愁飛。
翠華幸北平安信，只願新鴻带得歸。
絕句十首·其五
作者：鄭思肖
朝代：宋

草木恩深雨露餘，公卿環列漢庭居。
一朝投閣千年笑，却是楊雄不讀書。
絕句十首·其八
作者：鄭思肖
朝代：宋

騣笠氈靴搭護衣，金牌駿馬走如飛。
十三門裏秋光冷，誰夢朝天喝道歸。
絕句十首·其六
作者：鄭思肖
朝代：宋

一葉飛秋萬樹寒，行吟憔悴倚欄干。
淵明只憶晉朝事，滿眼黄花淚不乾。
絕句十首·其四
作者：鄭思肖
朝代：宋

閶門城外水涵空，雁影凄凉落照中。
一望秋風數千里，不知何處是行宮。
續洗兵馬
作者：鄭思肖
朝代：宋

遭時不祥厄陽九，垢面蓬鬢喪家狗。
四夷交侵小雅廢，率其子弟攻父母。
封豕長蛇亙人域，天子下殿跣足走。
凝碧池頭樂最愁，連昌宮裏花亦醜。
三精霧塞黑曈曈，天破地裂一無有。
誰執弓矢救日月，仰泣旻天大號吼。
賢者不入勝母里，義士恥飲盜泉水。
丈夫立身乃大事，一失此足死亦恥。
當知孔明杲卿輩，巋然三代古君子。
呂尚磻溪釣文王，乃是漢唐人才爾。
到今大壞不可救，鴟梟破獍咀唇齒。
高瞠雙眼視天下，黔首渾敦狀如鬼。
龍堆大漠鳥獸夷，舌捲音響蠻侏離。
不類人形舞百怪，錯亂天命災羣黎。
營州羯狗豬龍形，詎能篡有唐丕基。
太子即位靈武日，天開萬仞磨崖碑。
載定尊卑奠鰲極，一新正朔授人時。
漸被日出月沒處，梯航臣妾拜京師。
黄旗紫蓋東南興，大火王氣浮晴春。
勿欺一成一旅微，少康猶能作之君。
班超已著王命論，陳嬰王陵毋生心。
絳衣大冠大敵勇，今日豈無劉將軍。
田野豪傑久延頸，一呼而動雲來奔。
我當率之效馳驅，整頓乾坤明大倫。
舊邦新命光前王，逆俗污染咸惟新。
翟公交情圖
作者：鄭思肖
朝代：宋

翟公冷語久逾新，漢世交情古亦今。
不被死生貧賤轉，此時方始見人心。
老子度關圖
作者：鄭思肖
朝代：宋

紫氣東來壓萬山，老聃吐舌笑開顔。
青牛車外天風闊，摇動當年函谷關。
聞陷虜宮女所問
作者：鄭思肖
朝代：宋

塵汙宮裝粉不香，死生魂夢只昭陽。
一逢人自南來者，垂淚殷勤問二王。
聽琴
作者：鄭思肖
朝代：宋

洋洋盈耳間，一派水潺潺。
意不隨聲盡，心應與物閑。
宿雲穿竇出，飛鳥御風還。
却喜無人識，支頤看遠山。
自挽
作者：鄭思肖
朝代：宋

堂堂男子不封侯，與命爲仇死未休。
陷虜有歌春夢斷，哭天無地夜魂愁。
九清風露極玄處，萬古虛空自在遊。
痛恨莫能生報國，從今陰隲溥南州。
自題墨竹
作者：鄭思肖
朝代：宋

萬頃琅玕壓碧雲，清風幽興渺無垠。
當時首肯說不得，不意相知有此君。
自題大義集後
作者：鄭思肖
朝代：宋

長夜漫漫發浩歌，生民塗炭果如何。
中興車馬修攘在，變雅君臣廢缺多。
赤幟開明新日月，青氈恢拓舊山河。
誓崇忠義誅姦逆，田海雖遷志不磨。
苦懷六首·其一
作者：鄭思肖
朝代：宋

我行荒野間，風埃苦浩浩。
嗟汝後生者，惟恐不見老。
世事如霜木，顔色盡枯槁。
愁來不即死，反爲命所惱。
今人真小兒，語話尚癡倒。
不辨親與仇，得食即爲好。
焉知父母心，茹痛傷懷抱。
難報三春暉，滿地皆芳草。
苦懷六首·其三
作者：鄭思肖
朝代：宋

南山一何高，支脈遠不斷。
巉巖峰巒間，松柏蒼翠滿。
面陽地力盛，萬物發新暖。
我欲飛至之，惜哉羽翮短。
苦懷六首·其二
作者：鄭思肖
朝代：宋

滔滔流波瀾，百川俱頹靡。
競羨呂望貴，獨欠伯夷死。
小恩尚思報，大義反忘恥。
國家三百年，果何負於爾。
苦懷六首·其五
作者：鄭思肖
朝代：宋

我命而爲人，形異禽獸生。
所以異者何，不越綱常行。
斯道如日光，千古同一明。
胡爲舍白晝，摘埴塗冥盲。
伯夷聖人遠，雙瞳空晶晶。
悲風吹語斷，天闊青山橫。
苦懷六首·其六
作者：鄭思肖
朝代：宋

古人立志高，爲義不爲己。
今人所見卑，獨爲貧賤恥。
不義富貴生，寧以餓而死。
遺體非不重，所懼悖於理。
我稟清淑氣，生而秀爲士。
讀書三十年，頗知六經旨。
質之以人道，所言皆如此。
奚乃滯風塵，爾汝弄歡喜。
浙山高蒼蒼，浙水清瀰瀰。
三歎動遐思，清風響兩耳。
暫焉深隠去，長鑱訪園綺。
敬俟時之清，終其天倫爾。
苦懷六首·其四
作者：鄭思肖
朝代：宋

昔爲天上雲，今作地下塵。
踠足屢哭懊，痛惜六尺身。
父母生我時，教我爲賢人。
生得男兒骨，一死亦精神。
疇謂迫中年，墮影濁水濱。
跼蹐走殘命，語颯氣不伸。
固知復繼剝，霜雪天地仁。
願得一脈暖，散爲天下春。
援手水火間，以道拯斯民。
俾知尊卑位，萬世不湮淪。
苦雨
作者：鄭思肖
朝代：宋

霖霪厄晴光，胸臆堆倥傯。
魍魎嘯陰風，砭中肌骨痛。
物象各憂囚，坤輿一澒洞。
死禁朝陽升，私竊陰權弄。
我剖一寸心，灑血聲大慟。
叫天開光明，晝夜永不霿。
范蠡扁舟圖
作者：鄭思肖
朝代：宋

烏喙無情奈若何，功成只合理漁簑。
躍身吳越興亡外，一舸江湖風月多。
莊子夢蝶圖
作者：鄭思肖
朝代：宋

素來夢覺兩俱空，開眼還如闔眼同。
蝶是莊周周是蝶，百花無口駡春風。
菊花歌
作者：鄭思肖
朝代：宋

太極之髓日之精，生出天地秋風身。
萬木摇落百草死，正色與秋爭光明。
背時獨立抱寂寞，心香貞烈透寥廓。
至死不變英氣多，舉頭南山高嵯峨。
葉公畫龍圖
作者：鄭思肖
朝代：宋

神物難傳變化時，葉公眼外泄天機。
一從親見真頭角，滿手風雲雷電飛。
董仲舒不窺園圖
作者：鄭思肖
朝代：宋

西漢諸儒君最醇，無人見面意應深。
三年盡力窺經史，一旦看花了古今。
藍采和踏踏歌圖
作者：鄭思肖
朝代：宋

踏踏歌中天地開，紅顔春樹莫相催。
藍袍轉破轉奇特，別看仙人舞一回。
蘇李泣別圖
作者：鄭思肖
朝代：宋

同爲武帝一時人，忠逆分違感慨深。
早信子卿歸漢去，淚痕滴滴滴黄金。
蘇東坡前赤壁賦圖
作者：鄭思肖
朝代：宋

泛舟赤壁痛銜杯，孟德英豪安在哉。
何似江山風月妙，不從自己外邊來。
蘇武牧羊假寐圖
作者：鄭思肖
朝代：宋

十九年間墮渺茫，饑來齧雪齒生香。
一心只夢飛歸國，雙眼何曾看見羊。
虎丘
作者：鄭思肖
朝代：宋

何年海湧來，霹靂破地脈。
裂透千仞深，嵌空削蒼壁。
山潤石乳甘，秋冷鐵花碧。
闔閭雲空愁，銀虎去無迹。
蛟龍鎮奇險，拱護梵王宅。
袁安卧雪圖
作者：鄭思肖
朝代：宋

飛玉堆寒二丈過，杜門僵卧養天和。
不愁屋外六花大，但覺胸中清氣多。
補夢中所作
作者：鄭思肖
朝代：宋

鴻雁流離夢亦驚，滿懷凄怨足秋聲。
此身不死胡兒手，留與君王取太平。
西施捧心圖
作者：鄭思肖
朝代：宋

蕩盡吳王醉後春，化爲顰笑豔精神。
當胸一點痛得別，直是妖嬈惱殺人。
西王母蟠桃宴圖
作者：鄭思肖
朝代：宋

玄圃筵開物外春，萬仙歡笑動精神。
蟠桃種子今猶在，誰是三千年後人。
覽鏡
作者：鄭思肖
朝代：宋

朝來一覽鏡，抱負頗崢嶸。
貌古烟霞氣，詩新金玉聲。
郊坰常哭鬼，風雨自鷄鳴。
所喜不靴笠，巍冠敝屣行。
觀雪
作者：鄭思肖
朝代：宋

吾獨愛觀雪，心與雪同色。
清興匝空朗，或語或時默。
李白有狂才，飛筆寫無極。
驚倒天上人，世間曉不得。
觀顔魯公帖
作者：鄭思肖
朝代：宋

吾拜魯公帖，凜然氣如生。
終身大唐臣，千載名崢嶸。
愧彼今之人，獸心蠹天經。
訪隠者
作者：鄭思肖
朝代：宋

石竇雲封隠者家，一溪流水繞門斜。
滿山落葉無行路，樹上寒猿剝蘚花。
許由棄瓢圖
作者：鄭思肖
朝代：宋

天下摇頭不肯爲，恰如瓢掛老松枝。
許由不在箕山在，千古高風屬阿誰。
許真君飛昇圖
作者：鄭思肖
朝代：宋

鐵柱遺蹤尚儼然，五陵後必出群仙。
當時諶姆說甚麽，四十二人都上天。
詠懷三首·其一
作者：鄭思肖
朝代：宋

讀書陋巷中，愚直與時忤。
一鶴仰天鳴，志不在塵土。
有懷諸葛公，默然不發語。
後世無斯人，清風激千古。
詠懷三首·其三
作者：鄭思肖
朝代：宋

驅車欲出門，獨立眺虛曠。
恣意杯酒間，舞劍心悲壯。
雖在寂寞濱，心實千載上。
天地固寥廓，亦當定所向。
詠懷三首·其二
作者：鄭思肖
朝代：宋

居屋雖不大，終日心閑閑。
口誦聖人書，立身仁義間。
俯仰無愧怍，茲道誠爲難。
君子常進德，小人偷自安。
詠懷二首·其一
作者：鄭思肖
朝代：宋

鳳爲百鳥王，孤飛無其友。
覽德而來儀，千載不一有。
云胡德之衰，囚身狎雞狗。
我當愁來時，散髮狂叫走。
歷歷訴此苦，太空亦肯首。
詠懷二首·其二
作者：鄭思肖
朝代：宋

精衛雖至微，銜石尚填海。
一點至烈心，千生萬生在。
我誓銘于天，語大莫能載。
萬萬雷霆誅，此盟亦不壞。
劃然笑一聲，今古生光彩。
贈僧
作者：鄭思肖
朝代：宋

澹然無所著，暫走世間塵。
羅漢來東土，將軍現後身。
語香清淨法，心苦亂離春。
曾得拈花意，縱橫變化新。
贈老王道人
作者：鄭思肖
朝代：宋

曾宴瑶池王母家，瞳方鬢黑臉凝霞。
休將甲子來相問，知見蟠桃幾度花。
越州飛翼樓
作者：鄭思肖
朝代：宋

飛來絕頂上，流盼入無垠。
國土東南闊，山川今古新。
高樓臨白日，平地載青春。
直欲蓬萊去，因風問大鈞。
車武子聚螢讀書圖
作者：鄭思肖
朝代：宋

武子耽書不暫忘，練囊終夜照凄凉。
讀來讀去東方白，笑殺流螢數點光。
輪扁諫讀書圖
作者：鄭思肖
朝代：宋

輪扁釋椎開口諫，國君據坐展書開。
古人糟粕終枯淡，誰醉天然滋味來。
辛巳夏七月
作者：鄭思肖
朝代：宋

辛巳夏七月，初五日正午。
太白燦然見，太陰亦俱覩。
索曆驗其次，太白躔在午。
兵爭周分野，天下氣當吐。
敬以詩識之，儲爲史官補。
辛巳歲立春作
作者：鄭思肖
朝代：宋

大辱痛於死，含哀弔歲華。
叫雲聲草檄，戀闕夢宣麻。
地走人形獸，春開鬼面花。
年年北去婦，馬上哭琵琶。
追奬
作者：鄭思肖
朝代：宋

誰謂匪人賤，猶懷事賊羞。
挺身持大義，正語叱狂酋。
名在春逾艷，骨香花不愁。
有靈知國事，地下笑王侯。
送人之官
作者：鄭思肖
朝代：宋

爛醉擁貂裘，揮鞭跨紫騮。
客途寒色重，邊地月華愁。
旌旆開前道，江山指別州。
相逢俄作別，滄海一虛舟。
送人之行在
作者：鄭思肖
朝代：宋

歌斷陽關奏暮笳，東風吹客向京華。
三更舟度淞江月，一路春連上苑花。
地逼星辰黄道近，山環宮殿紫雲斜。
茲遊歸計須宜早，莫遣相思夢繞家。
送僧游西湖歸永嘉
作者：鄭思肖
朝代：宋

大地瘡痍痛正新，南歸不避雪紛紛。
柳邊人憶一湖錦，松下僧閑九里雲。
熟路有緣家易到，空經無字世難聞。
菖蒲澗水濯雙足，雁蕩山巔曝夕曛。
送友人歸
作者：鄭思肖
朝代：宋

年高雪滿簪，喚渡浙江潯。
花落一杯酒，月明千里心。
鳳凰身宇宙，麋鹿性山林。
別後空回首，冥冥烟樹深。
逋仙探梅圖
作者：鄭思肖
朝代：宋

雪壓咸平處士家，凍雲鎖暝苦相遮。
欲知天上春消息，只覓南枝第一花。
逢故人
作者：鄭思肖
朝代：宋

曉路雲埋撥未開，霜風空老棟梁材。
平生不識悲秋事，今日白頭何處來。
逢陳宜之
作者：鄭思肖
朝代：宋

行李苦役役，相逢古潤州。
千金一夜醉，四海十年遊。
山靜鬼行月，宵凉人夢秋。
近聞邊事急，畎畝得無憂。
遇秋澗
作者：鄭思肖
朝代：宋

靈襟吐洩山川秀，擒勒造化歸雙手。
玄雲飛雨破青空，聳動萬象鬼神走。
我昔先人遊荆州，曾同君醉江漢樓。
手捉明月入口吞，足踏清風跨海遊。
于今二十二年後，古吳國中相邂逅。
先人雖負一代名，不似先生今白首。
遊觀音山懷鄉僧貴月溪
作者：鄭思肖
朝代：宋

天地一閒人，孤雲自在身。
去來心不礙，語默意俱深。
山疊千層樹，花連四望春。
舊年同笑語，今日獨登臨。
遣興二首·其一
作者：鄭思肖
朝代：宋

獨笑或獨哭，從人喚作顛。
生惟嗜食菜，貧亦恥言錢。
清興遊空外，孤愁抱日邊。
所憂無別念，雁又犯南天。
遣興二首·其二
作者：鄭思肖
朝代：宋

傳家曾受易，所得亦良深。
今古豈二道，死生惟一心。
顛風掀曠野，癡雪厄寒林。
不改隠居操，扃門自鼓琴。
避暑入古寺
作者：鄭思肖
朝代：宋

避暑入古寺，暫爾遣騷屑。
心靜凉於秋，倏然適清悅。
彼哉誰氏子，對弈氣爭傑。
惜其二低手，彼此蔑奇著。
旁觀發冷笑，連呼錯錯錯。
救之不可及，流視入寥廓。
郊行即事四首·其一
作者：鄭思肖
朝代：宋

一變太平業，民生若失巢。
乏牛耕瘠土，多馬壞荒郊。
花圃半栽菜，穀田今長茅。
幡然欲深隠，遠與世相拋。
郊行即事四首·其三
作者：鄭思肖
朝代：宋

癡立若忘歸，欲言還又訥。
時危恐戄多，國破繁華歇。
黄葉辱吳山，綠蕪欺魏闕。
兩峰流水聲，偷哭漢宮月。
郊行即事四首·其二
作者：鄭思肖
朝代：宋

五年前事別，一說淚滂沱。
帝業雖遷鼎，人心未倒戈。
日光疑白晝，天影愧清波。
背立官塘路，風前慷慨歌。
郊行即事四首·其四
作者：鄭思肖
朝代：宋

雲禁江城晝色陰，可憐寂寞讀書身。
風霜虐命四五載，雨露潤民三百春。
雁落愁聲唯送淚，馬馳怨迹豈成塵。
如今不獨桐江上，新著羊裘又一人。
郝隆曬腹書圖
作者：鄭思肖
朝代：宋

七夕庭中羅綺乾，鄰家應是鄙儒冠。
文章滿腹無人識，鋪與青天白日看。
醉鄉十二首·其一
作者：鄭思肖
朝代：宋

破得愁城了，仍還太古風。
渾然無事國，不與世相通。
地邁華胥外，天歸混沌中。
蠢哉蠻觸氏，苦死角英雄。
醉鄉十二首·其一〇
作者：鄭思肖
朝代：宋

大哉春宇，溫厚凝聚。
靡有沍寒，暖於吹煦。
厥俗孔洽，恬無憎妬。
高陽之徒，歷年熟路。
惟楚屈平，欲來莫赴。
我至是邦，妙莫能喻。
至和滋形，神與天遇。
載朗笑詠，金玉韶頀。
至清之氣，噓呵風露。
喜若悟道，默契玄趣。
陋彼市朝，喧隘弗寤。
願我遐年，克壽厥寓。
醉鄉十二首·其一一
作者：鄭思肖
朝代：宋

天道何冥冥，委形闢空杳。
曠劫土坦平，沖氣藹雲杪。
不入禹封疆，拓地八荒表。
空洞無邊涯，一切境界小。
骨柔春香濃，目紺夜光瞭。
洪荒上古前，命不爲愁剿。
卑哉蒼生愚，役心顔貌愀。
窗猴狂摇摇，野馬走擾擾。
髓竭沖融膏，渴命竟枯夭。
奚不來此邦，軟坐廓幽眇。
刳刷膏肓俗，滌濯肺腑皎。
騁駕無可遊，一生事足了。
醉鄉十二首·其一二
作者：鄭思肖
朝代：宋

窮冬驕寒凍地裂，北望朔方常下雪。
五臺積古雪不消，鳥獸毛氄結凍血。
江南昔有酒如澠，蔗漿麟脯相憑陵。
朝廷有道四海清，既醉鳧鷖歌太平。
九土夜市徹天明，樓紅陌紫喧簫笙。
豪氣一飲一千鍾，喚得國裏春風生。
千金少年百花眼，左右捧擁上天行。
戰鼓聲多瓦欲飛，從此百姓無寧時。
龍遭鱔舞鼠變虎，恣意反覆弄風雨。
如今寂寞不救飽，髑髏眼睛生秋草。
空欲拍弄百斛船，莫羨釀來曝背眠。
何如我入壺中遊，喝雲開破天外天。
翠錦幃幕車渠土，八面雪白淨無烟。
水王雙闕瓊膏填，使得五行顛倒顛。
坎離媾春中央宮，俯現摩醯王王仙。
手執乾坤萬化柄，斟酌混沌殻中髓。
嚥得半掬碧色雲，夙根無明百雜碎。
萬綠俱空恬無爲，四股馥郁紅玻瓈。
自然氤氳太和身，融融洩洩先天春。
形化爲氣輕於霧，飛御慈盼福下土。
金相朵朵鮮綠雲，花甃綵衢跨空住。
八十一天開玉殿，天天互透長生路。
憨湧醴泉雨甘露，孕牛産麟鰥蛟舞。
九苞鳳凰對舞鳴，鈞天清戛雲璈音。
敕取龍猛大士藥，盡點大地變黄金。
嫦娥搦弄團圓雪，拋向下界懸作月。
銀光倒潑白泠明，笑吻霏霧飄香冰。
戲擲火丸煎海乾，珊瑚萬樹紅斑斑。
抱出懶雨活龍帝，拔髯痒鼻激噴嚏。
鼻氣環空掛白虹，垂脚東貫大荒東。
八八翠衫蓬萊兒，舞撒寶花雙逶迤。
千丈白眉老神翁，前導萬從開天倪。
徑出盤古頂外行，劫風浩浩空掀轟。
呵暖爲春吸爲冬，濁世甲子剎那中。
數數老松化石了，籛鏗小廝半刻夭。
我之大醉八萬四千歲，小醉三千六百日。
世上幾回漢與唐，苦於爭戰悲獝狘。
萬國黔首行飯囊，鬼貌藍色心茫荒。
狹步蹩躠羶埃裏，蜉蝣拜天祈壽長。
氣濁謦欬不清響，啾啁碎聲群爭攘。
生來不識快活國，紛華外勝奪心王。
晝夜火燒菩提樹，背井索水喫且僵。
哨地荒年苦命活，籧篨戚施瘡痍傷。
貧者逼迫富者狂，一漥血氣六賊戕。
眼望天上金銀落，壘瓊架屋鐵築牆。
莫知仁義爲何物，冷笑詩書今不香。
沉酗私欲反爲醒，嫌說青山白雲人。
群昏鼾齁摇不覺，强語以道必生嗔。
忽笑大笑休休休，回視若輩愁如仇。
揮手長揖永相謝，千劫萬劫逍遥遊。
醉鄉十二首·其七
作者：鄭思肖
朝代：宋

萬里和風眼底回，陶陶樂土隔飛埃。
暖浮花思春初透，紅漲霞紋潮正來。
長駐童顔驅老去，不教玄鬢受愁催。
舉頭閶闔手能摸，更欲乘風過九垓。
醉鄉十二首·其三
作者：鄭思肖
朝代：宋

盎然非世境，樂意渺無垠。
暖骨通仙處，寒冬能幻春。
眼空天亦小，心凈月逾新。
昔者李太白，於茲竟瘞身。
醉鄉十二首·其九
作者：鄭思肖
朝代：宋

紅潮初上玉船空，假道青州一水通。
相去塵寰千萬里，不愁日夜不春風。
醉鄉十二首·其二
作者：鄭思肖
朝代：宋

狂藥蛻凡骨，疑來別一州。
形骸閑若棄，風壤曠無憂。
屢有聖人至，難同惡客遊。
所交惟陸諝，落魄老菟裘。
醉鄉十二首·其五
作者：鄭思肖
朝代：宋

獨到至樂處，于于自在行。
身心全去礙，骨肉若通明。
劫外冥天地，空中一死生。
却觀凡世界，眇爾幻漚輕。
醉鄉十二首·其八
作者：鄭思肖
朝代：宋

風物清妍地不塵，一天無盡四時春。
此中正屬忘懷境，來者多應避世人。
醉鄉十二首·其六
作者：鄭思肖
朝代：宋

誰居此域作生涯，偏許劉伶畢卓家。
屋影空空天渺漭，燭光閃閃地橫斜。
春紅軟玉頹衣樹，秋碧流波漾纈花。
接壤或通三島路，任他苦海事如麻。
醉鄉十二首·其四
作者：鄭思肖
朝代：宋

太和國土裏，風味極清柔。
意外竟忘世，胸中不夢秋。
日蒸春氣湧，地漾水光流。
此即神仙窟，何須更十洲。
醉鄉箴
作者：鄭思肖
朝代：宋

維人之生，所主者德。
瞿瞿良士，藹然溫克。
其天其游，養和於默。
勿爲氣奪，遷其常則。
爾敬爾身，天命難必。
罔越乃行，終其永吉。
重題多景樓
作者：鄭思肖
朝代：宋

無力可爲用，登樓欲斷魂。
望西憂逆賊，指北說中原。
糧運供淮餉，軍行戍漢屯。
何年遂所志，一統正乾坤。
錦錢餘笑·其一
作者：鄭思肖
朝代：宋

有時業一笑，清於萬壑冰。
有時吐一語，濁於三月春。
所以天地閒，不著如是人。
任之波波走，永劫長沉淪。
錦錢餘笑·其一〇
作者：鄭思肖
朝代：宋

蒼蠅亦奇哉，腹內矢何物。
黑者變爲白，白者變爲黑。
不換人活眼，何以化流俗。
我來閻浮提，却喜無此術。
錦錢餘笑·其一一
作者：鄭思肖
朝代：宋

一火陶鑄來，莫不皆完具。
豈有一造化，而勞別父母。
可憐生盲者，當面不辨主。
此理甚無斁，唾汝化爲土。
錦錢餘笑·其一七
作者：鄭思肖
朝代：宋

二十餘年來，非不喜飲酒。
近日青天癡，也逐世人走。
駡詈古冰雪，讚歎新花柳。
安得不獨行，鼻角插入口。
錦錢餘笑·其一三
作者：鄭思肖
朝代：宋

三三即九九，數之何曾有。
九九非三三，拈來不用參。
滿頂髮䰐鬖，滿面骨巖巉。
不知死日至，只是弄癡憨。
錦錢餘笑·其一九
作者：鄭思肖
朝代：宋

生來好苦吟，與天爭意氣。
自謂李杜生，當趨下風避。
而今吾老矣，無力收鼻涕。
非惟不成文，抑且錯寫字。
錦錢餘笑·其一二
作者：鄭思肖
朝代：宋

不怕明日死，且喜今日活。
拍響浪敲擊，飛謔訊挑撻。
直送雙眼去，天外破毫末。
盧都橫上唇，口門八寸闊。
錦錢餘笑·其一五
作者：鄭思肖
朝代：宋

叫笑舞荒唐，面上生雪霜。
一味呵呵笑，赤脚走四方。
明月忽見憎，憎我太枯清。
我亦駡明月，駡月弄光明。
錦錢餘笑·其一八
作者：鄭思肖
朝代：宋

飄飄山中行，與雲同出沒。
饑來餐生石，入口細無骨。
滿吻流甘香，不嚼而味出。
幽禽獨賞音，數聲不可忽。
錦錢餘笑·其一六
作者：鄭思肖
朝代：宋

每愛入深山，最怕石路惡。
剖樹斫木屐，堅欲護雙脚。
即忙著將來，步步革落落。
從教世上人，駡我錯錯錯。
錦錢餘笑·其一四
作者：鄭思肖
朝代：宋

巉巉巖谷中，盡謂是白石。
一見一摩挲，老眼滴寒碧。
絕無一點香，蒼頂直堅立。
當道橫黄金，惜哉無人識。
錦錢餘笑·其七
作者：鄭思肖
朝代：宋

頭戴爛紗巾，脚踏破鞋底。
不知以何道，琮琤宇宙裏。
或恐是達人，毋乃是癡子。
我亦欲問之，面冷似鐵鬼。
錦錢餘笑·其三
作者：鄭思肖
朝代：宋

晚年闔閭國，僑寓陋巷屋。
屋中無所有，事事不具足。
終不借人口，伸舌覓飯喫。
以此大恣縱，駡人笑吃吃。
錦錢餘笑·其九
作者：鄭思肖
朝代：宋

崛强數十年，只弄一枝筆。
筆是無根花，日月常結實。
千千萬萬顆，顆顆如紅日。
日日採將來，布施十方佛。
錦錢餘笑·其二
作者：鄭思肖
朝代：宋

昔有古先生，忒殺不唧溜。
拈得一枝花，失却一張口。
白晝叫不醒，徒爾打筋斗。
若欲了此意，但飲一杯酒。
錦錢餘笑·其二〇
作者：鄭思肖
朝代：宋

昔者所讀書，皆已束高閣。
只有自是經，今亦俱忘却。
時乎歌一拍，不知是誰作。
慎勿錯聽之，也且用不著。
錦錢餘笑·其二一
作者：鄭思肖
朝代：宋

突然出身來，撥却青天轉。
擊破古洪濛，碎作七八片。
片片生春風，散作花柳面。
面面冷眼笑，何處不相見。
錦錢餘笑·其二三
作者：鄭思肖
朝代：宋

叫賣沒底有，有價不敢道。
拾得一塊泥，勝如萬塊寶。
如此至鶻突，直是不老草。
逢人但點頭，好好好好好。
錦錢餘笑·其二二
作者：鄭思肖
朝代：宋

頑絕絕頑絕，以笑爲生業。
剛道黑如炭，誰知白似雪。
笑殺娑婆兒，盡逐光影滅。
若無八角眼，豈識四方月。
錦錢餘笑·其二四
作者：鄭思肖
朝代：宋

何待死方休，即今骨已朽。
奇特動天地，也擲向背後。
咄這臭矢囊，恣情開大口。
幾翻說得風，驚落虛空走。
錦錢餘笑·其五
作者：鄭思肖
朝代：宋

我家南山南，日月最相愛。
清光潑面來，只是無人買。
我昔買淂之，翻手恣買賣。
山北諸草木，也只得禮拜。
錦錢餘笑·其八
作者：鄭思肖
朝代：宋

我有一句子，朗朗最分明。
問水水亦笑，問石石亦嗔。
獨有老枯樹，聞之彌精神。
從此開笑面，惱殺天下人。
錦錢餘笑·其六
作者：鄭思肖
朝代：宋

佯狂真佯狂，踏碎東風影。
一任東風吹，花意亂不定。
閙閙人叢中，人人喚不應。
借問老先生，莫教是姓鄭。
錦錢餘笑·其四
作者：鄭思肖
朝代：宋

山中一溪水，絕與衆水別。
不解飲清風，只解醉明月。
一片清泠意，活動流不徹。
何勞濯纓人，再三苦饒舌。
鍾呂傳道圖
作者：鄭思肖
朝代：宋

鍾呂喃喃手指空，應談玄牝妙無窮。
都來造化只半句，不在丹經文字中。
鍾子期聽琴圖
作者：鄭思肖
朝代：宋

一契高山流水心，形神空靜兩忘情。
自非父母所生耳，聽見伯牙聲外聲。
閨怨
作者：鄭思肖
朝代：宋

畫眉夫婿客遊梁，獨理瑶琴山水長。
莫上翠樓憑几望，陌頭無數碧垂楊。
阮籍醉眠酒家圖
作者：鄭思肖
朝代：宋

少婦當壚應怪人，陶陶一覺了殘更。
無情不作如花想，夢見醉鄉生月明。
陳摶睡圖
作者：鄭思肖
朝代：宋

五季干戈亂似麻，慵將醒眼閲年華。
齁齁一覺華山裏，誰問春開幾度花。
陶弘景三層樓聽松風圖
作者：鄭思肖
朝代：宋

弘景層樓掉太清，萬龍捲翠響泠泠。
此心不出三界看，一片秋聲何處聽。
陶淵明三逕圖
作者：鄭思肖
朝代：宋

老氣蒼寒松樹活，閒情幽淡菊花開。
一條古路無人走，還且與人相往來。
陶淵明對菊圖
作者：鄭思肖
朝代：宋

彭澤歸來老歲華，東籬儘可了生涯。
誰知秋意凋零後，最耐風霜有此花。
陷虜歌
作者：鄭思肖
朝代：宋

德祐初年臘月二，逆臣叛我蘇城地。
城外蕩蕩爲丘墟，積骸飄血彌田里。
城中生靈氣如蟄，與賊爲徒廿六日。
蚩蚩橫目無所知，低面賣笑如相識。
彼儒衣冠誰家子，靡然相從亦如此。
不知平日讀何書，失節抱虎反矜喜。
有粟可食不下咽，有頭可斷容我言。
不忍我家與國同休三百十六年，閲歷凡幾世，忠孝已相傳。
足大宋地，首大宋天。
身大宋衣，口大宋田。
今弃我三十五歲父母玉成之身，一旦爲氓受虜廛。
我憶我父教我者，日夜滴血哭成顛。
我有老母病老病，相依爲命生餘生。
欲死不得爲孝子，欲生不得爲忠臣。
痛哉擗胸叫大宋，青青在上寧無聞。
自古帝王行仁政，唯有我朝天子聖。
老天高眼不昏花，盍拯下土蒼生命。
忍令此賊恣殺氣，顛倒上下亂綱紀。
厥今帝怒行天刑，一怒天下凈如洗。
要荒仍歸禹疆土，四海草木霑新雨。
應容隠者入深密，歲收芋栗供母食。
對人有口不肯開，面仰虛空雙眼白。
陸績懷橘遺母圖
作者：鄭思肖
朝代：宋

獨薦霜丸意不安，誰供甘旨侍團圞。
驀然憶著娘生面，萬樹黄金盡喜歡。
陸龜蒙茶竈筆牀圖
作者：鄭思肖
朝代：宋

笠澤往來無定期，煮茶垂釣醉吟詩。
一船清致終難畫，不是散人應不知。
雁足
作者：鄭思肖
朝代：宋

雁足冥冥未報歸，此心裂碎有誰知。
一懷憤悶心啣苦，兩鬢䰐鬖髮倒垂。
醉後愛歌諸葛表，生來恥讀李陵詩。
喜吾筋力猶强健，願爲朝廷理亂絲。
雪中醉題
作者：鄭思肖
朝代：宋

玄雪冥冥凝不飛，朔雪灑灑晴還落。
水神恣意弄奇怪，宇宙一白陰風惡。
南州客子心飄颻，狂發長歌破寂寥。
醉中瀏亮金石聲，精神秀發意氣驕。
故人睨目嗔我怪，撫掌大笑群兒駭。
我家萬卷列中堂，古人顛怪皆曾載。
須臾酒醒那得知，索紙落筆蛟龍飛。
明曉火輪飛出海，來看壁上新題詩。
青門種瓜圖
作者：鄭思肖
朝代：宋

百二山河勢莫當，咸陽誰付與高皇。
盡嫌嬴政鮑魚臭，爭慕邵平瓜圃香。
韓昌黎祭鰐魚圖
作者：鄭思肖
朝代：宋

朝奏空言暮遠途，藍關飛雪漬衣裾。
豈期去國八千里，此意猶能化鰐魚。
題多景樓
作者：鄭思肖
朝代：宋

英雄登眺處，一劍獨來遊。
男子抱奇氣，中原入遠謀。
江分淮浙土，天闊楚吳秋。
試望斜陽外，誰寬西顧憂。
題拙作後
作者：鄭思肖
朝代：宋

我有詩一編，率皆懇切辭。
但寫肺腑苦，不求言語奇。
矢口吐憤氣，焉知詩非詩。
脆語剪風露，叨叨兒女癡。
昂然大丈夫，以身佩安危。
何時把杯酒，大笑信雙眉。
題明皇按樂圖
作者：鄭思肖
朝代：宋

誰□鑾輿向蜀行，梨園弟子歇新聲。
及知凝碧池頭事，難得樂工雷海清。
題畫菊
作者：鄭思肖
朝代：宋

花開不並百花叢，獨立疏籬趣未窮。
寧可枝頭抱香死，何曾吹墮北風中。
題畫蘭
作者：鄭思肖
朝代：宋

求則不得，不求或與。
老眼空闊，清風萬古。
題竹葉間
作者：鄭思肖
朝代：宋

清曉清風吹過後，露出青青一罅天。
一似推篷偷看見，竹林半抹古蒼烟。
題蕭梅初舊所藏錢塘王畿圖二首·其一
作者：鄭思肖
朝代：宋

陰山腥馬蹂京塵，鎖殺宮花不識春。
哭問錢塘江上月，如今誰是去邠人。
題蕭梅初舊所藏錢塘王畿圖二首·其二
作者：鄭思肖
朝代：宋

撫膺唁國問蒼蒼，郭唶聲中喜氣昌。
偷報故都忠義士，趙家天下又南陽。
題鄭子封書塾
作者：鄭思肖
朝代：宋

天垂古色映柴門，千古傳家事具存。
此世只除君父外，不曾重受別人恩。
題陶淵明集後
作者：鄭思肖
朝代：宋

拂袖歸來未是遲，傳家何用五男兒。
不堪生在義熙後，眼見朝廷被篡時。
飄零
作者：鄭思肖
朝代：宋

飄零書劍十年吳，又見西風脫盡梧。
萬頃秋生杯後興，數莖雪上鏡中鬚。
晴天空闊浮雲盡，破屋荒凉俗夢無。
惟有固窮心不改，左經右史足清娛。
餐菊花歌
作者：鄭思肖
朝代：宋

道人四時花爲糧，骨生靈氣身吐香。
聞到菊花大歡喜，拍手歌笑頻顛狂。
憶昔我爲混沌王，洞見末劫壽不長。
盡召群仙列殿下，敕宣餐菊長生方。
我今化身遊下土，一嚼清凉徹肺腑。
頓令心地豁然開，迸出明珠耀今古。
普入變化妙如意，能爲一切主中主。
塵塵剎剎黄金身，永救娑婆衆生苦。
驪山老姥磨鐵杵欲作繡針圖
作者：鄭思肖
朝代：宋

欲化龜蛇生聖胎，驪山微意孰能猜。
純鋼一塊都磨盡，不信纖毫眼不開。
高鳳讀書漂麥圖
作者：鄭思肖
朝代：宋

癖愛詩書苦未休，肯將俗事掛心頭。
等閒痛快語言外，那見雨來和麥流。
魯欹器圖
作者：鄭思肖
朝代：宋

此心安分即逍遥，無欲何愁外境摇。
纔有秋毫失中正，一杯水亦不能消。
黄帝洞庭張樂圖
作者：鄭思肖
朝代：宋

天水相涵萬象清，咸池真樂妙無根。
大音豈在九霄外，有意聽時却不聞。
黄河清
作者：鄭思肖
朝代：宋

丁丑戊寅歲，黄河兩度清。
但教大宋在，即是聖人生。
亙古理不泯，中天日轉明。
這番戡定後，世世永休兵。
三月
作者：鄭獬
朝代：宋

三月江南梅子青，春遊已過畫船橫。
酒懷索寞人初倦，已喜金杯弄水聲。
上朝
作者：鄭獬
朝代：宋

秋風御路冠蓋滿，曉月畫樓鐘鼓遲。
卧聽傳呼丞相入，可憐正是上朝時。
上李太傅
作者：鄭獬
朝代：宋

陳人嘗傳李太傅，云作太守來此州。
頃遭暴水拉堤出，設施畫略排橫流。
大偷嘗欲穴堤腹，掩之即日斷其頭。
至於小猾幸民禍，鈎羅姓名皆不留。
陳人恬恬但眠食，恃公牢固如山丘。
今茲水暴潴外郭，眼見盜賊何由仇。
况我方在艱阨中，竄奔日懼蛟龍求。
烏乎不見李太傅，使我涕淚成沈憂。
下第後與孫仲叔飲
作者：鄭獬
朝代：宋

萬里青雲失意深，畫樓酒美共登臨。
不羞獨落衆人後，却是重辜親老心。
一缺不完非折劍，至剛無屈是精金。
男兒三十年方壯，何必尊前淚滿襟。
下第遊金明池
作者：鄭獬
朝代：宋

騎殺青都白玉麟，歸來狂醉後池春。
人間得喪尋常事，不避郎君走馬塵。
不出
作者：鄭獬
朝代：宋

高卧即經旬，林間掛葛巾。
野雲閒照水，山鳥自啼春。
釀酒期佳客，開書見古人。
莓苔漬雙履，不識洛陽塵。
久不得孫中叔信
作者：鄭獬
朝代：宋

秋風起天末，之子在窮途。
久客住應悶，故鄉歸得無。
清淮不到渭，晚樹自沈吳。
願寄一樽酒，與君消壯圖。
久泊餘杭關外水涸不能行晚雨甚快解舟有日矣
作者：鄭獬
朝代：宋

初看紅芰小開頭，今見青房結子稠。
深謝晚雲憐滯客，故飛凉雨送歸舟。
乍凉
作者：鄭獬
朝代：宋

雲湧海潮黑，軒窗凉氣侵。
清風醒病骨，快雨破煩心。
噴薄紫荷蓋，飄颻青桂林。
作詩招醉友，方外一相尋。
九日登有美堂
作者：鄭獬
朝代：宋

點檢東山窈窕娘，直須醉倒爲重陽。
山光湖水一時好，酒面菊花同色黄。
便好共謀長夜飲，未應排出少年場。
傷時感舊知何限，還憶荆州落寞鄉。
乞郡
作者：鄭獬
朝代：宋

曉日銀臺再上書，相君何日奏丹塗。
紫皇有意憐衰老，乞與揚州第五符。
二月雪
作者：鄭獬
朝代：宋

戊戌二月二十六，忽見大雪漫空來。
長老驚嘆共相語，非時有雪誠怪哉。
陽爻四畫已出地，至今百蟄不聞雷。
怪得氣候斗暄暖，便疑赤帝來相排。
黑風倏起捲滄海，白日黯黯如煙煤。
須臾大雹雜猛雨，滿地走迸瓊與瑰。
陰氣蓄怒固未已，即時飛雪相傾頹。
青靈何處避威侮，蒼鳳停車寒毰毸。
天地萬物失光彩，草樹僵凍成枯荄。
凌暴春工大酷烈，似恨百花先時開。
隠公三月亦雨雪，仲尼春秋書爲災。
是時魯國行謬政，天心可用人理推。
我疑此雪不虛應，必有沴氣戕栽培。
去年六月已大水，居人萬類生魚顋。
當時夏稅不得免，至今里正排門催。
農夫出田掘野薺，餓倒只向田中埋。
方春鳥獸尚有禁，不許彈獵傷胚胎。
而况吾民戴君后，上官不肯一挂懷。
豈無愁苦動天地，所以當春陰氣乖。
只消黄紙一幅詔，敕責長吏須矜哀。
蠲除餘租不盡取，收提赤子蘇饑骸。
沛然德澤滿天下，坐中可使春風回。
五松山
作者：鄭獬
朝代：宋

天上仙人謫世間，醉中偏愛五松山。
錦袍已跨鯨魚去，惟有山僧自往還。
代人上明龍圖
作者：鄭獬
朝代：宋

凶徒盜覆甘陵城，白日堂堂梟呼鳴。
生靈十萬陷死地，長刀大戟交縱橫。
留都丞相統河北，雷霆四馳諸侯兵。
鐵林合圍三十里，甲光如水魚鱗明。
風霜曠野苦暴露，未得鼠子腥吾烹。
天子憫惻覽群議，冠蓋滿朝賢公卿。
安得破賊如裴度，開封大尹宜其行。
公拜稽首出就駕，畫旆獵獵蟠虬獰。
沛然德澤隨車來，一煦萬物皆發生。
士卒奮怒爭以死，遂窮巢穴誅根萌。
平賊之功無與讓，當見大軸歸老成。
夔皋拱列帝舜坐，願補日月歌太平。
伏謁太神御殿詩
作者：鄭獬
朝代：宋

景煙滿殿曉香清，日角龍顔五色明。
五季積成天下亂，千年方有聖人生。
重開混沌立萬象，獨斬蚩尤銷五兵。
願作周公清廟頌，神孫世世告升平。
偶題
作者：鄭獬
朝代：宋

寸心不著一塵飛，坐見孤雲冉冉歸。
萬境去來無不可，白鷗爭得見忘機。
傷王霽
作者：鄭獬
朝代：宋

欲煉此心成古鏡，清光直透太虛明。
朝來一灑故人淚，依舊塵埃滿匣生。
傷田肅秀才
作者：鄭獬
朝代：宋

働哭遂滅性，誰言天道長。
未收雙寶劍，已失一飛黄。
稚子遥虛祭，孤棺寄異鄉。
可憐江夏守，不得薦黄香。
傷賈老
作者：鄭獬
朝代：宋

世事一毫不掛眼，放懷只用酒爲年。
已從車後携一榼，更向杖頭留百錢。
顧我曾傳丹鼎訣，疑君便是紫芝仙。
忽如蟬蛻不復見，雨壞茅齋八九椽。
入涿州
作者：鄭獬
朝代：宋

飲馬桑乾流水渾，燕山未晚已黄昏。
衣襟猶带長安酒，不分江湖浣舊痕。
入采石
作者：鄭獬
朝代：宋

始飲秦淮水，已湔京洛纓。
自嫌塵土迹，恐污江山清。
太虛淡秋影，霜物尤疏明。
擬問白雲公，貰此秋岩耕。
再和
作者：鄭獬
朝代：宋

使君携酒送餘春，縹緲高懷倚白雲。
新曲旋教花下按，好題只就席間分。
阮公醉帽玉山倒，謝女舞衣沈水薰。
自笑塵埃滿朱紱，良辰樂事兩輸君。
再和
作者：鄭獬
朝代：宋

海棠亂插滿琱盤，爲愛繁梢更繞欄。
顧我有情還惜別，聞君未去且留歡。
錦裀只就花邊卧，細袖偏宜燭下看。
若背荆州容易去，故人於義未爲安。
再至會稽
作者：鄭獬
朝代：宋

自憐多病趁朝稀，合引朱轓東路歸。
名姓未通丹陛下，夢魂已過浙江飛。
人生如意即爲樂，世事驚心漸覺非。
正是春風催酒熟，蝤蛑霜飽蛤蜊肥。
再賦如山
作者：鄭獬
朝代：宋

小堂草草屋三間，暇日徜徉養壽閒。
揭榜如山還自笑，何人不老似青山。
冬日同仲巽及府寮遊萬壽寺
作者：鄭獬
朝代：宋

峻阜如蟠虹，蓄泄氣象靈。
紺宇隠紅樹，繚若畫在屏。
聯騎轉城角，沙步俯回汀。
野寺對寒水，白壁敞雲扃。
嶚深松桂黑，地古莓苔青。
朱橘擁繁梢，懸綴黄金鈴。
橫梯出虛閣，古像銅青熒。
眺聽揖秋境，豁露無藏形。
清氣換俗骨，蕭爽毛髮醒。
汲泉煮露芽，却坐竹間亭。
高談落四座，金石朗衆聽。
脫落見逸調，驟如馬在坰。
眇然遺組紱，太山一浮萍。
落景不我顧，檐角出寒星。
燕客未渠央，歸鞍安得停。
歲宴幸豐樂，楚人飽且寧。
蟋蟀刺褊陋，及時灑子庭。
傳聞落帽山，風凉久凋零。
已釀白玉泉，連車載百瓶。
行期一佳賞，相與快煩冥。
冬日示楊季若梁天機
作者：鄭獬
朝代：宋

天河忽側飛雹傾，丁丁屋瓦相敲鳴。
撲衣寫下白玉粒，脚底踏碎真珠聲。
官舍高屋苦濩落，此時不易孤客情。
潁侯恰寄玉泉釀，乳花甘滑琉璃清。
紅糟淮白復脆美，佐之綠菘作吳羹。
縱談往舊雜嘲戲，大笑觴倒金酒觥。
閒以罰令却寂默，四座睥睨如伏兵。
人生會合即爲樂，况子歸意凌青冥。
赤尾鯉魚在泥滓，行見兩翅穿鱗生。
跳身聳鬣望東海，蒼崖枯涸埋層冰。
明年春風掃地起，一起萬物皆光明。
出北關
作者：鄭獬
朝代：宋

去年此地送行客，俛仰之間迹已陳。
今日復來相別處，使君却是北歸人。
出城
作者：鄭獬
朝代：宋

塵土滿城黑，出城雙眼寬。
山川秋意惡，風雨晚潮寒。
物象颯以變，泥污不可蟠。
英豪重節概，兒女感衰殘。
霜老琱弓勁，風焦畫鼓乾。
蛟螭正無頼，好擲六鼇竿。
出城寄梁天機
作者：鄭獬
朝代：宋

春風徘徊來何時，花光還破小桃枝。
不因出城見花樹，春到人間殊不知。
昔年逢花便買酒，看花走馬猶嫌遲。
花傍不醉不肯去，醉到春歸花已飛。
誰憐官紱少風味，入春未拈金酒卮。
豈惟花少醉亦少，當時故人今更稀。
出都次南頓
作者：鄭獬
朝代：宋

駐馬綠陰下，離人正憶家。
可憐桃李樹，猶有未開花。
出金陵却寄蔣山元師
作者：鄭獬
朝代：宋

不及林間紅鶴群，飛泉却得夜深聞。
風帆又絕秦淮去，回望北山空白雲。
初入姑蘇會飲
作者：鄭獬
朝代：宋

凉風飄灑入高閣，滿城綠樹飛雲濤。
渴來夢吞滄海闊，醉後眼掛青天高。
湘江姹女碧瑶佩，金谷謫仙紅錦袍。
吳兒柔軟不慣見，應笑儂家詩酒豪。
初春欲爲小飲先寄運使唐司勳運判張都官
作者：鄭獬
朝代：宋

人生長與賞心違，莫遣樽前笑語稀。
老去未羞花插帽，醉來不怕酒淋衣。
免聽畫鼓催朝去，且駐金鞍待月歸。
休道東風猶早在，落梅已撲翠苔飛。
別小女
作者：鄭獬
朝代：宋

一別寸腸破，再別玄髮衰。
人生無百年，那堪長別離。
萬事從委蛻，漆園真誕辭。
去去復何言，東風雙淚垂。
勉學者
作者：鄭獬
朝代：宋

繞座群書如累玉，夜燈忘睡晝忘饑。
文章須用聖賢斷，議論要通今古疑。
孟子豈無仁義國，荀卿猶作帝王師。
太平歧路安於掌，好跨大宛萬里馳。
勉陳石二生
作者：鄭獬
朝代：宋

精金埋深山，鑿土不難得。
大貝貯滄海，破浪亦能識。
山趨猛虎穴，海入長蛟室。
必意往取之，投軀不少惜。
仁義藏遺書，堯孔聖人迹。
不觀不知道，觸塗暗於漆。
上無猛虎畏，下無長蛟逼。
污辱不及身，燦燦嵬山璧。
金貝豈飽腹，盜窺恐易失。
纍纍畜滿家，僅能一身佚。
孰謂遺書貧，猗頓莫能易。
其源固不貲，可爲天下澤。
二子齒甚少，蚤莫宜加力。
剖剝見光鋩，拄天一千尺。
勿逐籬下雛，自跨鳳凰翼。
雄聲落衆耳，白日飛霹靂。
偏親况在堂，雪縷初垂白。
淚眼望榮歸，一書千萬億。
夜燈綻寒衣，秋風吹素壁。
胡爲不奮飛，跳躍在泥磧。
北闕挂賢科，將相嘗曾歷。
五犗垂巨鉤，往往長鯨食。
學飽遂騫翔，青雲無物隔。
右顧玉堂人，左揖金鼎客。
廣庭羅鼓鐘，朱門畫幡戟。
歲時獻親壽，腰金光照席。
慈顔春雲披，此樂直無敵。
是爲烈丈夫，後世稱盛德。
榮辱固在人，孰云非我職。
勸客飲
作者：鄭獬
朝代：宋

誰解西回滄海波，且聽白苧數聲歌。
人生所得只如此，世事到頭無奈何。
酒海莫教空濩落，金堆安用鬰嵯峨。
古今共是一丘土，只有劉生得計多。
南歸呈王樂道
作者：鄭獬
朝代：宋

漸少塵沙眼漸開，駸駸歸騎不須催。
春風自過燕山好，寒色還從易水回。
歸雁却飛天北去，白雲應傍日邊來。
行行上苑花如綴，共獻君王萬壽杯。
即事簡友人
作者：鄭獬
朝代：宋

門巷遍芳草，相期春醉稀。
可憐雙燕到，還似故人歸。
幽鳥隔溪語，落花穿竹飛。
誰知靜者樂，石上脫朝衣。
古井
作者：鄭獬
朝代：宋

百尺青梧桐，下有寒泉井。
分明古鏡中，照見梧桐影。
朝汲水花清，暮汲水花冷。
願持沆瀣杯，遠寄蓬山頂。
句·其一
作者：鄭獬
朝代：宋

未識春風面，先聞樂府名。
洗粧濃出塞，進艇客登瀛。
句·其三
作者：鄭獬
朝代：宋

東飛江雲北飛燕，同寄青春不相見。
句·其二
作者：鄭獬
朝代：宋

好擁雙旌便東下，畫船明月綠楊津。
句·其五
作者：鄭獬
朝代：宋

長亭搔首晚悠悠。
句·其四
作者：鄭獬
朝代：宋

朝來已與碧桃約，留住東風不放歸。
同彥範謁仲巽飲之甚樂仲巽且有北歸之期情見卒章輒用寫呈
作者：鄭獬
朝代：宋

明珠堆滿赤金盤，未買花前笑倚欄。
特地尋春難約伴，等閒携酒却成歡。
人生試把從頭算，世事何煩著眼看。
莫怪夜深猶換燭，它時相望在長安。
同賈運使章職方王推官賞梅
作者：鄭獬
朝代：宋

花前留客解金鞍，揀遍繁梢盡折殘。
翠帽插來無處著，玉盤收取與人看。
無言有意空相對，欲去重來更繞欄。
把酒殷勤須會取，風頭只待作春寒。
吳比部致仕歸蘄陽
作者：鄭獬
朝代：宋

蘧公四十已知非，長揖公卿卧翠微。
結綬才還雙闕下，上書便乞故鄉歸。
伏轅赤驥相隨老，出網冥鴻自在飛。
應向黄梅訪逋客，白雲飄灑紫荷衣。
呂稚卿唐彥範並賦遊西池亦成菲句
作者：鄭獬
朝代：宋

青翰龍舟雲外橫，黄金殿閣鏡中明。
波光柳色恰相似，酒味人心俱有情。
醉灑珠璣留滿紙，晚騎鸞鳳下層城。
遊人應解笑狂客，隔水映花聞語聲。
和人柳溪
作者：鄭獬
朝代：宋

三月二十七，春叢已半空。
細草著露作團綠，落花擁溪相壓紅。
南北遊人歸未歸，日斜飛絮撩東風。
和仲巽荆州大雪
作者：鄭獬
朝代：宋

黑雲撲下一天雪，開簾正見花飄颻。
淥樽覆案不能飲，緬懷白髮同心交。
拈毫竄紙聊自戲，不覺大語驚連鼇。
呼兒謄本寄之去，豈敢有意夸雄豪。
諺稱拋磚引鳴玉，遂蒙老手來相嘲。
且言本出將家子，慣看飛雲連沙起。
常騎快馬臂蒼鷹，走屠赤豹裂青兕。
燕山崛岉鬰天起，玉關石壁俱天壘。
昔纓漢冠爲漢民，今埋胡沙作胡鬼。
欲携熊虎十萬師，獨以一箒掃群螘。
左鈐休屠批谷蠡，直出龍沙五千里。
嗚呼君言豈不偉，單于聞之須怖死。
莫羞茜袖雙鬢華，盤屈肺肝生嘆嗟。
君不見東海老翁含兩齒，投竿起載文壬車。
又不見荆州長史年七十，手提九鼎還唐家。
窮通變化不可測，蟠蛟寧久藏泥沙。
况君著意經營久，奇策崢嶸爛星斗。
殿前即日拜將軍，縛取單于不引手。
我實讀書枉用心，伊皋功名竟何有。
待君金甲破敵歸，且作長歌傾賀酒。
和張公達暮春寄宋使君
作者：鄭獬
朝代：宋

獨繞欄干正惜春，不堪西望隴頭雲。
弄煙細柳纔三尺，著地殘花厚一分。
梁苑草深平似熨，秦關山煖翠如薰。
騎鯨李白時過我，未引金尊先說君。
和御製賞花釣魚
作者：鄭獬
朝代：宋

曉日開閶闔，春風滿未央。
水摇天仗影，花雜御衣香。
覆檻紅梢接，連鈎紫鬣長。
千鍾浮帝酒，五色染天章。
鄒馬摛嘉頌，夔龍拜壽觴。
金輿歸晚處，正在五雲旁。
和汪正夫梅·其一
作者：鄭獬
朝代：宋

少陵老杜獨憐才，長句還如鐵馬來。
酒味漸佳春漸好，苦教陸凱咏寒梅。
和汪正夫梅·其一〇
作者：鄭獬
朝代：宋

詩入鷄林白傅才，當年曾佩左符來。
尊前依舊江山好，不見章臺驛使梅。
和汪正夫梅·其一一
作者：鄭獬
朝代：宋

劉蕡直氣壓群才，却束塵衣取次來。
開府剛腸破金石，可能刻意賦寒梅。
和汪正夫梅·其一七
作者：鄭獬
朝代：宋

窮通繫命不由才，富貴偏宜老後來。
花草猶教有先後，憑君試看北枝梅。
和汪正夫梅·其一三
作者：鄭獬
朝代：宋

好花有意似憐才，時泛清香入袂來。
待得繁梢都結實，莫將細核比楊梅。
和汪正夫梅·其一二
作者：鄭獬
朝代：宋

欲酬强韵若爲才，昨夜歸時趁月來。
寂寞後堂初醉起，金盆猶浸數枝梅。
和汪正夫梅·其一五
作者：鄭獬
朝代：宋

江南還有謝娘才，試數春期幾日來。
綵勝未隨釵上燕，玉臺先插鬢邊梅。
和汪正夫梅·其一六
作者：鄭獬
朝代：宋

木禿風摧正爲才，幾將擠陷九淵來。
見君說著須酸鼻，何必樽前更食梅。
和汪正夫梅·其一四
作者：鄭獬
朝代：宋

流俗休教見美才，不如長入醉鄉來。
江南蚤是多風雨，莫向花前唱落梅。
和汪正夫梅·其七
作者：鄭獬
朝代：宋

座中豪客洛陽才，醉舞春風拂袖來。
明日却尋歌管地，中庭空有折殘梅。
和汪正夫梅·其三
作者：鄭獬
朝代：宋

江南江北謫仙才，爲愛湖山特地來。
願得春寒過三月，樽前留得臘前梅。
和汪正夫梅·其九
作者：鄭獬
朝代：宋

探花最費庾郎才，欲把琱盤折取來。
不奈雪花苦相誤，梢頭無處認真梅。
和汪正夫梅·其二
作者：鄭獬
朝代：宋

世上庸兒苦忌才，脫身曾把虎鬚來。
他年若隠吳門去，從此真仙不姓梅。
和汪正夫梅·其五
作者：鄭獬
朝代：宋

好花賦與本天才，料得靈根天上來。
應爲長安惡風土，故教北地不栽梅。
和汪正夫梅·其八
作者：鄭獬
朝代：宋

麗賦多傳楚客才，新詩還自楚江來。
雪痕未漲龍池水，風信先飛庾嶺梅。
和汪正夫梅·其六
作者：鄭獬
朝代：宋

妖花爛漫敵清才，鄴騎還驚寶玦來。
鄭國枉教蘭作佩，定應不識楚江梅。
和汪正夫梅·其四
作者：鄭獬
朝代：宋

禁林自笑老無才，覓得杭州刺史來。
飲散憑欄却怊悵，不堪憶著故園梅。
咏史
作者：鄭獬
朝代：宋

漢地龍蛇始遘迍，曹公崛起定經綸。
陰謀用盡得天下，誰道彼雛解笑人。
魏生被責灌將軍，股慄如何不自陳。
若使當時有英氣，肯爲丞相掃門人。
漢家行賞盡論功，禍福於人豈易窮。
解把舊恩酬項伯，獨將大義斬丁公。
咏竹寄元忠
作者：鄭獬
朝代：宋

寄卧丞相廬，東軒富脩竹。
如對古賢人，高標鎮浮俗。
露氣沃人清，烟色沾衣綠。
丹鳳何時來，瘦損琅玕玉。
哀蘇明允
作者：鄭獬
朝代：宋

豐城寶劍忽飛去，玉匣靈蹤自此無。
天外已空丹鳳穴，世間還得二龍駒。
百年飄忽古無奈，萬事凋零今已殊。
惆悵西州文學老，一丘空掩蜀山隅。
哭渭夫二兄
作者：鄭獬
朝代：宋

生平抱直氣，鬼神不敢干。
乃從異物化，使我涕泗瀾。
昔之初拜兄，申申從太原。
府公頗好事，鑿地種琅玕。
築學百餘室，吾徒得所盤。
嘈嘈誦古書，鄰家嫌聒煩。
間日課辭章，據義相譏彈。
兄時處乎中，竦竦如長竿。
負氣頗剛簡，未嘗媚語言。
與衆不相合，節角難爲刓。
而獨顧我喜，謂如椒在蘭。
璞玉逢礪石，圭璧不爲難。
離合雖屢更，於義則相完。
應舉來京師，羈旅誰爲歡。
投篋寄兄舍，乃同在家安。
我常劇醉歸，吐嘔几席間。
獨兄在我旁，撫眎夜不眠。
雖非共飽乳，此意何疏親。
向雖聞兄病，已云不能餐。
日唯飲醇酒，無乃酒爲患。
昨暮得報書，遂死不復還。
擲書一痛哭，痛甚連心肝。
恨我有此身，不生雙羽翰。
摶風一飛去，瀝酒哭其棺。
起坐空嘆泣，腷臆何由寬。
攬筆作此詩，顛倒不成篇。
焚之寄地下，兄乎其來觀。
哭重伋兼穰令
作者：鄭獬
朝代：宋

古劍沈來不可尋，白沙堆下葬黄金。
憑君莫向大江哭，淚人黄泉冤更深。
喜吳幾道遷右正言知諫院
作者：鄭獬
朝代：宋

精金喜入陶鎔手，玉鑑直須明主知。
志士本來能許國，古人所恨不逢時。
漢成不用朱雲劍，舜帝嘗聞大禹辭。
莫道孤居無感激，挼挲兩耳聽京師。
嘗酒
作者：鄭獬
朝代：宋

病髮搔來不滿簪，一樽聊復洒煩襟。
只應從此歡心減，不及年年酒味深。
嘲范蠡
作者：鄭獬
朝代：宋

千重越甲夜成圍，宴罷君王醉不知。
若論破吳功第一，黄金只合鑄西施。
回次媯川大寒
作者：鄭獬
朝代：宋

地風如狂兕，來自黑山旁。
坤維欲傾動，冷日青無光。
飛沙擊我面，積雪沾我裳。
豈無玉壺酒，飲之冰滿腸。
鳥獸不留迹，我行安可當。
雲中本漢土，幾年非我疆。
元氣遂隳裂，老陰獨盛强。
東日拂滄海，此地埋寒霜。
况在窮臘後，墮指乃爲常。
安得天子澤，浩蕩漸窮荒。
掃去妖氛俗，沐以楚蘭湯。
東風十萬家，畫樓春日長。
草踏錦靴緣，花入羅衣香。
行人卷雙袖，長歌歸故鄉。
回至涿州
作者：鄭獬
朝代：宋

來時正犯長安雪，今見春風入塞初。
爲問行人多少喜，燕山南畔得家書。
城東
作者：鄭獬
朝代：宋

草濕煙村暴雨晴，踏沙閑信馬蹄行。
客心到處不稱意，春色向人如有情。
野外一雙新燕去，叢間三數小花明。
松溪漁老應相笑，十載塵埃競姓名。
塵埃
作者：鄭獬
朝代：宋

袖裏金鎚白㲲袍，塵埃自古出英豪。
胸中憤氣蟠不得，一夜虹蜺萬丈高。
夏
作者：鄭獬
朝代：宋

避暑恨無雙羽翰，銀河亦恐浪花乾。
坐來已倦還臨水，卧去無眠復倚欄。
擬截白雲鋪玉簟，好收明月貯金盤。
如何一見張公子，清論如冰灑座寒。
夏夜淮上寄隨子直
作者：鄭獬
朝代：宋

天面玻璃滑欲流，淮光浮動浩難收。
夜凉明月都如水，雨後清風却似秋。
幾日重來還把酒，一回相憶却登樓。
窮愁著得新書就，好寄雙魚碧海頭。
夜半
作者：鄭獬
朝代：宋

夜半群動息，高車始停輪。
白日苦不沒，役死天下人。
黄金埋九地，家家惡賤貧。
安得充所欲，不蹈通衢塵。
夜坐寄正夫
作者：鄭獬
朝代：宋

月落如玉虹，飛過梧桐枝。
開懷待歸風，如與佳人期。
白雲嬌娞嫷，綠樹凉參差。
安得餌瓊華，慰此終夕饑。
夜宿秘閣
作者：鄭獬
朝代：宋

金馬藏書大帝家，繞檐鳴玉滴冰牙。
晚雲不動寒風斷，殘雪時飛三兩花。
夜寒
作者：鄭獬
朝代：宋

闌干徙倚未能眠，雲破初開碧玉天。
滿地雪花寒不掃，恨無明月對嬋娟。
夜意
作者：鄭獬
朝代：宋

卧北斗柄直，插西月角橫。
風吹病骨醒，秋入壯心驚。
騏驥老方健，太阿靈有聲。
山河寄功業，樽酒識平生。
豺虎須探穴，朝廷可息兵。
山西少勁氣，天外縱長庚。
自古輸成算，誰人解請纓。
干戈五十萬，何日到燕城。
夜懷
作者：鄭獬
朝代：宋

獨倚青桐聽鼓聲，參旗歷落上三更。
凉風卷雨忽中斷，明月背雲還倒行。
頼有清吟消意馬，豈無美酒破愁城。
是非人世何須校，方外曾師阮步兵。
大寒呈張太博
作者：鄭獬
朝代：宋

寒風怒蓬勃，排戶入吾室。
沙灰漲天黑，白日赤黄色。
捉衣擁肩坐，心脾寒憀慄。
須臾天氣變，陰黯如塗漆。
跳空雨雹飛，四走珠璣出。
數子方嘆驚，共怪天公逸。
先生携書來，昂頤杖飛策。
乃召二三子，環坐與之席。
呼童令取酒，盤飣雜梨栗。
酒行寒氣除，春陽生四壁。
先生說大義，馳騖何纖悉。
洞徹人精神，兩耳飛霹靂。
老語植根節，九牛不可屈。
堯眉與舜目，緬若曾相識。
如當夜黑中，光耀見赤日。
退思聖賢業，所積在劘剔。
韋皮畫山龍，塊泥亦瓦礫。
人固有識智，非如物之植。
而不自刻苦，晝夜如刀尺。
年齒方壯健，男兒宜努力。
方今太平民，尚未獲蘇息。
誰能拱兩手，看人樹勳績。
夷陵張仲孚以荆州無山爲戲輒書二絕·其一
作者：鄭獬
朝代：宋

使君終日倚朱欄，綠樹高樓掩映間。
自有碧江無限好，荆州佳境不須山。
夷陵張仲孚以荆州無山爲戲輒書二絕·其二
作者：鄭獬
朝代：宋

雨後飛雲冉冉回，碧天都似鏡初開。
只應峽口多山處，不見秋光萬里來。
奉使過居庸關·其一
作者：鄭獬
朝代：宋

鐵山五十里，𤡑獸不能逾。
兩壁如夾城，行人貫衆魚。
巨關隔元氣，寒暑南北殊。
一夫扼其鍵，萬馬不能趨。
石氏窺三川，荒唐誰與謨。
不能仗大義，割地事匈奴。
封樹未拱把，敵騎已長驅。
後嗣竟銜璧，白衣拜穹廬。
自此失天險，一柱折坤輿。
世宗有英氣，手撼崑崙墟。
關南下六城，卧病歸東都。
太祖得天下，僭竊即爲誅。
右顧取蜀漢，左顧平荆吳。
欲藏百萬縑，萬里購頭顱。
可用一赤組，坐使縛單于。
奇策秘九地，白日忽。
奉使過居庸關·其二
作者：鄭獬
朝代：宋

西徂。
壯士折其弓，痛哭望鼎湖。
先帝務養民，束箒不忍除。
歲時遺繒絮，天府藏丹書。
桑柘入燕山，牛羊卧平蕪。
我行謬使節，踏冰出中塗。
路傍二三老，幅巾垂白鬚。
喜見漢衣冠，叩首或欷歔。
不能自拔掃，百年落鬼區。
天數終有合，行上督亢圖。
酹酒弔遺民，淚濕蒼山隅。
奉詔赴瓊林苑燕餞太尉潞國文公出鎮西都
作者：鄭獬
朝代：宋

都門秋色滿旌旗，祖帳容陪醉御卮。
功業迥高嘉祐末，精神如破貝州時。
匣中寶劍騰霜鍔，海上仙桃壓露枝。
昨日更聞褒詔下，別看名姓入烝彝。
好事近
作者：鄭獬
朝代：宋

把酒對江梅，花小未禁風力。何計不教零落，為青春留得。故人莫問在天涯，尊前苦相憶。好把素香收取，寄江南訊息。
好事近
作者：鄭獬
朝代：宋

江上探春回，正值早梅時節。兩行小槽雙鳳，按涼州初徹。謝娘扶下繡鞍來，紅靴踏殘雪。歸去不須銀燭，有山頭明月。
客意
作者：鄭獬
朝代：宋

已換春衫別後衣，此心長共白雲飛。
高堂壽酒年年事，趁取榴花及早歸。
客舟
作者：鄭獬
朝代：宋

滄江落日動，宿鳥歸故山。
託巢在高木，朝去夕必還。
客舟逐南風，大雪留楚關。
何日掃吾廬，種秫鄖溪間。
宿白雪驛
作者：鄭獬
朝代：宋

春酒味濃殊不解，繞廊倚柱獨徘徊。
蒼山碧樹共沈寂，明月斷雲相往來。
細雨忽飄溪外去，好風却傍竹間回。
朝來已有西歸燕，爲問庭花幾日開。
寄并州故人·其一
作者：鄭獬
朝代：宋

年來羈客減歡遊，少對清樽浣別愁。
社裏故人相憶否，夜來歸夢到并州。
寄并州故人·其二
作者：鄭獬
朝代：宋

去年寒食柳溪頭，著意尋花醉未休。
今日天涯最惆悵，滿江煙雨吊春愁。
寄汪正夫
作者：鄭獬
朝代：宋

汪子清徹骨，竦如秋竹竿。
高名九鼎重，俊氣一峰寒。
議論今誰對，文章古所難。
青蠅變白黑，無污碧琅玕。
寄洞元師·其一
作者：鄭獬
朝代：宋

一尊聊寄洞元師，既到山中春未遲。
料得醉眠巖石上，晚風零落小桃枝。
寄洞元師·其二
作者：鄭獬
朝代：宋

洞元道士酒中仙，散髮人間五十年。
醉後不知山月上，竹間橫枕一琴眠。
寄程公闢
作者：鄭獬
朝代：宋

念昔都門手一携，春禽幾向苧蘿啼。
夢回金殿風光別，吟到銀河月影低。
舞急錦腰迎十八，酒酣金盞照東西。
何時得遂扁舟去，雪棹同君泛剡溪。
寄郭祥正
作者：鄭獬
朝代：宋

天門翠色未饒雲，姑孰波光欲奪春。
怪得溪山不寂寞，江南又有謫仙人。
寄長沙燕守度
作者：鄭獬
朝代：宋

魏都南館相逢日，鬥向春風倒一尊。
連夜花開駐歸騎，即時席上插降旛。
雲藏夢澤煙蒲老，秋卷湘江雪浪翻。
聞道玉厨新釀熟，莫將餘瀝酹潺湲。
寄關彥長
作者：鄭獬
朝代：宋

黄金斗印未垂腰，繞舍湖山弄翠濤。
饑鳳羽毛寒不鎩，卧龍頭角老方高。
樽前襟抱生平盡，醉裏文章氣格豪。
休論升沉向衰俗，功名到底屬吾曹。
寄陸憲元
作者：鄭獬
朝代：宋

陸子處乎順，雖窮志愈剛。
劍埋金不蝕，圭折玉猶方。
古意閒中見，浮名靜外忘。
行藏吾自得，可笑接輿狂。
寄題峽州宜都縣古亭
作者：鄭獬
朝代：宋

古人已逐秋草沒，明月空隨秋浪翻。
安得古人似明月，長來此地對金樽。
寄題明州太守錢君倚衆樂亭
作者：鄭獬
朝代：宋

使君何所樂，樂在南湖濱。
有亭若孤鯨，覆以青玉鱗。
四面擁荷花，花氣摇紅雲。
使君來遊携芳樽，兩邊佳客坐翠裀。
鄞江鮮魚甲如銀，玉盤千里紫絲蓴。
金壺行酒雙美人，小履輕裙不動塵。
壯年行樂須及辰，高談大笑留青春。
遊人來看使君遊，芙蓉爲檝木蘭舟。
橫簫短笛悲晚景，畫簾繡幕翻中流。
貪歡尋勝意不盡，相招却渡白蘋洲。
日落使君扶醉歸，遊人散後水煙霏。
紫鱗跳復戲，白鳥落還飛。
豈獨樂斯民，魚鳥亦忘機。
使君今作螭頭臣，遊人依舊歲時新。
空餘華榜照湖水，更作佳篇誇北人。
寄題沖雅虛心亭
作者：鄭獬
朝代：宋

高僧酷愛翠雲枝，雨後新陰翠入衣。
爲恨煙溪生處遠，自尋雲徑劚將歸。
有時風雨鬥不解，只恐蛟龍活欲飛。
好向繁梢結秋實，丹山正是鳳凰饑。
寄題辰州沅陽館
作者：鄭獬
朝代：宋

張侯守辰溪，作館清溪上。
峻趾擁崇岡，跋海鰲足壯。
石嶝盤山回，遊人出屏障。
林壑互蔽虧，昏明各異狀。
辰溪俯洞夷，登臨少佳况。
不知自何人，於此廢真賞。
漥池失蛟龍，破屋藏魍魎。
如持萬黄金，棄之在污壤。
張侯一芟掃，耳目復清曠。
坤倪伏詼譎，閃倐見氣象。
素壁照清秋，檐牙屹相望。
啼鳥共徘徊，飛雲自來往。
携樽聽鳴泉，便可傾佳釀。
煙披舞袖潤，谷應歌聲響。
客醉未容歸，明月纖纖上。
幽懷儻自得，所適即爲放。
茲地雖陋僻，境靜猶足尚。
壯士偃旗眠，落日惟樵唱。
緩带一來遊，清風日蕭爽。
對雪寄一二舊友呈張仲巽宗益運判
作者：鄭獬
朝代：宋

少年喜風雪，走上百尺樓。
買酒不論錢，貰却紫貂裘。
相從盡豪客，樓下繫紫騮。
雄心視宇宙，萬事葉沉浮。
欲騎鳳凰去，肯顧萬戶侯。
誤奏上林賦，白衣對冕旒。
一釣滄海空，遂跨六鼇頭。
去年辭紫微，龍節得荆州。
渚宮美遊觀，絳帳壓清流。
風雪不異昔，亂眼玉花稠。
日月翻兩車，俄驚十五秋。
故人如飛雲，零落不能收。
老意雖未伏，酒量已難投。
弔影對明燭，金樽誰獻酬。
隔年得一書，何足解沉憂。
安得縮地術，來此醉相留。
故人不可見，敢忘貧賤遊。
小軒
作者：鄭獬
朝代：宋

鑿見碧天影，秋光注小軒。
消閒惟蠹簡，破悶有金尊。
怪石中邊透，老松鬚鬣繁。
人生有佳尚，塵土暗朱門。
山中桃花
作者：鄭獬
朝代：宋

春入關山亦未遲，苧蘿山下見西施。
不羞白髮欺雙鬢，且對清尊插一枝。
縱落不隨流水去，僅開惟有白雲知。
何須惆悵無人賞，自有春風二月時。
山陽太守見招值病以長句謝之
作者：鄭獬
朝代：宋

山陽大都天下誇，長淮蟠山無垠涯。
春風萬里漢東來，流輝泱漭不可遮。
繞城樓臺滿空紫，瓦光碧滑流成波。
東園花草趁姿媚，真珠蓓蕾黄金芽。
太守政閒日無事，隼旟聊駐朱輪車。
寶明簪裾盡賢彥，金盆瀉酒成飛花。
山河喧咽歌管外，舞裾綉畫金縷霞。
都人來從無居人，飛塵雜沓何繁華。
固知太守爲民意，與民歡然無怨嗟。
明日邀我復同遊，我已病酒醉在家。
伏枕不得從車塵，坐見落日啼棲鴉。
巽亭小飲
作者：鄭獬
朝代：宋

花開花落何須問，勸爾東風酒一杯。
世事正如滄海水，早潮才去晚潮來。
張寺丞見訝久不致書兼惠佳篇輒用奉答
作者：鄭獬
朝代：宋

數日看花生怕遲，杭州更有亂花圍。
爲貪携酒尋春去，不及修書趁雁歸。
且擊壯懷期篆鼎，莫緣華髮便沾衣。
誰知寂寞寒山外，萬里蒼鷹正苦饑。
張李二君獲薦喜而成篇兼簡岑令蔣掾
作者：鄭獬
朝代：宋

榜帖初傳見姓名，喜來把讀繞欄行。
長風又送二龍去，明月已看雙桂生。
群玉聚來俱是寶，真金鍊出始爲精。
雖知自是文章得，須待秦臺寶鑑明。
往年與劉元忠諸公尋春夜歸今茲卧病感而成篇
作者：鄭獬
朝代：宋

已醒又醉倦遊客，乍雨却晴寒食天。
共繫紫騮芳樹下，却隨紅燭落花前。
層城已報黄金鎖，外苑猶貪碧草眠。
明月春風依舊好，竹溪散盡酒中仙。
後閣四松
作者：鄭獬
朝代：宋

丞相當時植，幽襟對此開。
人知舟檝器，天假棟梁材。
錯落龍鱗出，襹褷鶴翅回。
重陰羅武庫，細響靜山臺。
得地公堂裏，移根澗水隈。
吳城夢寐遠，泰嶽歲年催。
轉覺飛纓謬，何因繼組來。
幾尋珠履蹟，願比角弓培。
柏悅猶依社，星高久照台。
後凋應共操，無復問良媒。
恭和御製賞花釣魚
作者：鄭獬
朝代：宋

輦路鮮雲五色開，一聲清蹕下天來。
水光翠繞九重殿，花氣醲薰萬壽杯。
繡幕烟深紅匼匝，文竿風引綠徘徊。
蓬山絕景無人到，詔許群仙盡日陪。
感懷
作者：鄭獬
朝代：宋

北風哭夜星辰寒，竹籬敲戛鳴琅玕。
老蟾瘦噤失光采，天地凍合魚龍乾。
嘅然憶歸幾千里，長江大山交屈蟠。
湘水東去注不極，我心夜夜如鳴湍。
弟兄起居諒歡適，高堂綵衣翩翻翻。
嗟我摧頹落蒼海，兩腋恨無雙飛翰。
遠方就學何所得，數年短髮才勝冠。
何時拂袖得歸去，春風笑滿南陔蘭。
感秋六首·其一
作者：鄭獬
朝代：宋

落日在高木，輝輝淡秋容。
白雲起天鏡，飛去忽無蹤。
雨蘚爛漫紫，幽徑誰相從。
孤慮如有根，糾結生心胸。
良時忽已晚，撇耳過晨鐘。
事業餘濩落，撫己真何庸。
投箸不能食，却立倚長松。
酒敲百萬兵，此憂不可攻。
感秋六首·其三
作者：鄭獬
朝代：宋

我思洞庭橘，赤金三寸圓。
磊落火齊珠，綴樹團紫烟。
病肺燥不治，噓吐氣欲然。
玉醴埋九地，鑿井不得泉。
我欲涉洞庭，採橘秋雲邊。
駭浪破我舟，蛟龍怒騰騫。
安得萬里風，吹落墮我前。
感秋六首·其二
作者：鄭獬
朝代：宋

短松青鐵幹，童童三尺餘。
花實少姿媚，獨與寒心俱。
暴霜時侵凌，奮怒張雄鬚。
長楸擁腫材，旁蔭可容車。
秋風一夕來，解剝惟朽株。
物性在堅柔，何必長短殊。
楸葉已泥滓，松幹猶青膚。
無煩問高下，且辨榮與枯。
感秋六首·其五
作者：鄭獬
朝代：宋

林杪一蟬噪，翛翛凉風來。
清響斷復連，裂耳增餘哀。
浩露洗明月，珠樹凉璀璀。
蛻飛各有時，詎能人力裁。
儒生守文字，舌腐猶蒿萊。
空腸貯古書，獨立誰爲媒。
咄哉丈夫氣，胡爲久徘徊。
感秋六首·其六
作者：鄭獬
朝代：宋

軒軒蒼角鷹，殺氣淩高秋。
一息一萬里，獨與長風遊。
獵騎走霹靂，落臂無虛投。
古冢白鼻狐，立死不得留。
飛霜未殺草，擁翅寒胡愁。
畜力以待奮，仁如林中鳩。
今茲順天誅，狡穴破奸謀。
美哉青骹姿，識時誰與儔。
感秋六首·其四
作者：鄭獬
朝代：宋

日車輾東井，一陰穿土生。
死草出飛火，殺機從此萌。
况及八月秋，大昴騰光精。
氣勢日發勵，乾坤露崢嶸。
萬木赤立死，百蟲相弔鳴。
菲菲黄菊花，幽叢發孤英。
採擷對樽酒，悲歌不能傾。
所悲陽德消，日與群陰爭。
慈烏行
作者：鄭獬
朝代：宋

鴉鴉林中雛，日晚猶未棲。
口銜山櫻來，獨向林中啼。
林中有鴉父，昔生六七兒。
一朝棄之去，空此群雛悲。
意謂父在林，還傍前山飛。
山中得山櫻，欲來反哺之。
繞林復穿樹，疑在葉東西。
東西竟無有，還上高高枝。
高枝僅空巢，見此涕沾衣。
復念營巢初，手足生瘡痍。
朝飛恐雛渴，暮飛恐雛饑。
一日萬千回，日日銜黍歸。
今我羽翼成，反哺方有期。
如何天奪去，遂成長別離。
山櫻正滿枝，結子紅琲肥。
而我不得哺，安用自啄爲。
嗟嗟我薄祜，哺之固已遲。
尚有慈母恩，群雛且相隨。
憶南中兄弟
作者：鄭獬
朝代：宋

河上青青榆葉稀，湘童何日報南歸。
可嗟不及衡陽雁，兄弟相將作隊飛。
憶在晉陽
作者：鄭獬
朝代：宋

憶在晉陽日，曾爲痛飲家。
披衣投宿酒，把燭覓殘花。
莫解玉驄馬，且留金鈿車。
壯遊今不復，愁卧鬢將華。
憶泛西湖
作者：鄭獬
朝代：宋

四面青山紫繡圍，平湖萬頃碧羅衣。
風摇酒面金鱗活，月弄波光玉篆飛。
醉客半眠紅燭下，畫船行唱採蓮歸。
十年衣袖遮塵土，惆悵飛雲滿翠微。
憶陪諸公會張侯之第
作者：鄭獬
朝代：宋

姚黄左紫雖絕品，不言不笑空夭斜。
不如共訪張公子，自有三枝解語花。
主人耳熱更促席，坐客眼亂忘歸家。
扁舟一夕若風雨，悵望落日沉寒沙。
懷顧子惇
作者：鄭獬
朝代：宋

託身事權門，譬如狎彫虎。
餧之得其欲，弭首乃無怒。
苟或咈其心，騰爪必傷汝。
權門愛曲從，破殻出毛羽。
一語不相酬，隨手覆塵土。
禍福非不明，焦爛猶奔赴。
聳動會稽山，山前有直路。
鑄金不作鈎，斷木寧爲矩。
終歲守衡茅，藜藿甘辛苦。
戍邕州
作者：鄭獬
朝代：宋

兵符下西州，將軍催部伍。
鳴鑼張大旗，早發邕州戍。
家家送出城，走哭遮行路。
邕州萬里餘，北人那可去。
毒草見人摇，雄虺大如樹。
二月瘴煙發，薰蒸劇甑釜。
病者如倒林，十纔起四五。
偶有脫死歸，扶杖皆病僂。
逃生既不暇，安能捕寇虜。
跳踴一蠻來，取之易攫鼠。
顧彼有土人，揮金可召募。
狃練得精卒，亦足爲爪距。
妻兒蓄里閭，於心必愛護。
較之勇怯間，相去猶豚虎。
一朝有緩急，伸縮用臂股。
何必遣戍兵，觳觫就死所。
願留中州人，無填嶺南土。
戲學張水部贈河南少尹
作者：鄭獬
朝代：宋

河南少尹鬢如絲，甪里先生是吏師。
花下放衙因試酒，竹間留客爲尋棋。
年勞只許鈔書數，月俸長留買藥資。
已說開春須上表，終南山下乞分司。
戲言寄霅溪使君唐司勳
作者：鄭獬
朝代：宋

水精宮殿從來小，寂寞蓬萊不可遊。
十萬人家明鏡裏，神仙都會是杭州。
戲酬正夫
作者：鄭獬
朝代：宋

汪子怪我不作詩，意欲窘我荒唐辭。
自顧拙兵苦頓弱，安敢犯子之鼓鼙。
子之文章既勁敏，屢從大敵相摩治。
左立風后右立牧，黄帝秉鉞來指麾。
蚩尤跳梁從風雨，電師雷鬼相奔馳。
頃之截首挂大旆，兩肩塚葬高峨危。
如何韜伏不自發，欲用古術先致師。
遺之巾幗武侯策，司馬豈是尋常兒。
應須敵氣已衰竭，然後鐵騎來相追。
回戈坐致窮龐伏，得非欲學韓退之。
嗟我豈敢與子校，唯圖自守堅城陴。
况茲憂窘久廢絕，空餘衰老扶瘡痍。
開卷舊字或不識，豈能有意爭雄雌。
朝來據鞍試矍鑠，是翁獨足相撐支。
檢勒稍稍就部伍，亦欲一望將軍旗。
曹公東壁不羞走，周郎未得相凌欺。
便須持此邀一戰，非我無以發子奇。
扶溝白鶴觀有蘇子兄弟贈黄道士詩二闋縣令周原又以三篇紀之邀余同作
作者：鄭獬
朝代：宋

道士黄初平，愛酒老不衰。
二豪留醉墨，瀟灑白雲辭。
流鶑境寂寞，無復落花枝。
空餘鳳凰字，猶得周郎悲。
招余補之
作者：鄭獬
朝代：宋

赤泥圓印木蘭酒，欲飲無人共把杯。
只隔春江一潮信，可能閒訪故人來。
招同僚賞雙頭荷花
作者：鄭獬
朝代：宋

爲愛荷花並蒂開，便將荷葉作金杯。
桃根桃葉俱殊色，且看相携渡水來。
挽仁宗皇帝辭五首·其一
作者：鄭獬
朝代：宋

恭儉同堯舜，憂勤固損年。
悲風來萬國，白日下中天。
薄葬遵周室，初陵兆洛川。
至仁推廟號，百世不能遷。
挽仁宗皇帝辭五首·其三
作者：鄭獬
朝代：宋

付託神靈器，子孫千萬年。
果爲天下福，遂得聖人傳。
已定無疆業，方成顧命篇。
明朝無一事，脫屣或登仙。
挽仁宗皇帝辭五首·其二
作者：鄭獬
朝代：宋

四海一明鑑，舟車萬里通。
名王花賜綬，戰士錦韜弓。
孝武曾疲戰，明皇亦召戎。
爭如四十載，終始太平中。
挽仁宗皇帝辭五首·其五
作者：鄭獬
朝代：宋

曾從西池幸，宮花落未稀。
日隨黄繖轉，雲繞赭袍飛。
臨水樓臺在，傷心歌管非。
都門舊行處，却望壽山歸。
挽仁宗皇帝辭五首·其四
作者：鄭獬
朝代：宋

歌舞西陵望，衣冠渭北遊。
應從天上樂，不爲世間留。
龍去鼎湖晚，雁飛汾水秋。
群臣淚橫臆，空拜翠雲裘。
挽吳宣徽·其一
作者：鄭獬
朝代：宋

平生負高節，至死寸心丹。
明主雖容進，孤臣豈易安。
神歸嵩嶽黑，人哭洛川寒。
不識平津面，臨風亦涕汍。
挽吳宣徽·其二
作者：鄭獬
朝代：宋

大策三千字，朝廷耳目醒。
高名動牛斗，直氣破雷霆。
美行皆成法，閒談盡可銘。
悲哉真玉樹，風雨一飄零。
挽程中書令三首·其一
作者：鄭獬
朝代：宋

社稷方爲繫，乾坤豈不容。
廟堂遺劍履，風雨失蛟龍。
漢將蓮花幕，周人馬鬣封。
小羌猶慢禮，先折太阿鋒。
挽程中書令三首·其三
作者：鄭獬
朝代：宋

湖上千條柳，山翁舊日栽。
自從春水綠，不見相車來。
明月何須好，餘花忽更開。
平生歌舞地，零落濕蒼苔。
挽程中書令三首·其二
作者：鄭獬
朝代：宋

舊愛霓裳曲，翻聞薤露歌。
賢人今已矣，天道竟如何。
泉下一抔盡，人間萬事多。
空餘幕中客，寫淚劇懸河。
捕蝗
作者：鄭獬
朝代：宋

翁嫗婦子相催行，官遣捕蝗赤日裏。
蝗滿田中不見田，穗頭櫛櫛如排指。
鑿坑篝火齊聲驅，腹飽翅短飛不起。
囊提籝負輸入官，換官倉粟能得幾。
雖然捕得一斗蝗，又生百斗新蝗子。
只應食盡田中禾，餓殺農夫方始死。
採鳬茨
作者：鄭獬
朝代：宋

朝携一筐出，暮携一筐歸。
十指欲流血，且急眼前饑。
官倉豈無粟，粒粒藏珠璣。
一粒不出倉，倉中群鼠肥。
探花
作者：鄭獬
朝代：宋

粉蓓團梢相並開，醉中走馬探花回。
春衫不惜露痕污，直入鬧花深處來。
收麥
作者：鄭獬
朝代：宋

小麥深如人，澶漫不見地。
一苞十餘莖，一莖五六穗。
實粒大且堅，較歲增三倍。
芟穫載滿車，纍纍犢銜尾。
大挈置之場，巃嵷丘陵起。
婦姑趁天色，撲抶喧鄰里。
貧者攟其餘，翁嫗携稚子。
農家茲有獲，卒歲可無餒。
去夏水漂屋，汩竄幸不死。
以得補所失，囷圌可儲峙。
云問麥之收，豐飽何因爾。
得非長官賢，政化順天理。
無乃農夫勤，蚤莫事耘耔。
茲蓋天公仁，雨澤以時至。
消滅賊與蟊，隴畝皆稠穊。
嗟嗟爾之民，無忘天公賜。
故人梁天機家岢嵐即五臺山之南也余馳使雲中道出山後跂望不及因成拙句以寄之
作者：鄭獬
朝代：宋

君家在山南，我行在山北。
山如碧連城，千里萬重隔。
我行君不知，乘冰赴異域。
異域無春風，未晚日先黑。
思君應在家，游衍甘眠食。
復恐爲薦書，去謁天子國。
寒雲在山頭，應見真消息。
我欲訊寒雲，雲飛攀不得。
我馬不行空，如何度山側。
相望兩不知，立馬情何極。
新春詞·其一
作者：鄭獬
朝代：宋

春色應隨步輦還，珠旒玉几照龍顔。
紫雲殿下朝元罷，便領東風到世間。
新春詞·其三
作者：鄭獬
朝代：宋

晴暉散入鳳凰樓，一桁朱簾不下鈎。
漢殿鬥簪雙彩燕，并和春色上釵頭。
新春詞·其二
作者：鄭獬
朝代：宋

春風細拂綠波長，初過層城渡建章。
草色未迎雕輦翠，柳梢先學赭衣黄。
新春詞·其四
作者：鄭獬
朝代：宋

小池春破玉玲瓏，聲觸簾鈎漸好風。
閒繞欄干掐花樹，春痕已著半梢紅。
施君作詩贈謙師亦求拙句乃作五十六字綴其後
作者：鄭獬
朝代：宋

聞道天台謙上人，溪魚野鳥共忘形。
林間無事結跏坐，石上更安圓覺經。
定處只應山鬼護，講時還有海龍聽。
何年蠟屐緣雲徑，一叩靈仙不死庭。
早朝
作者：鄭獬
朝代：宋

花鬣斑虬駕早朝，玉欄宮殿壓雲濤。
九州畫地中原壯，萬象橫天紫極高。
日月輝明留闕角，龍蛇蟠結動旌旄。
群仙遥望蓬萊拜，五色非烟繞赭袍。
早朝馬上口占
作者：鄭獬
朝代：宋

赤城橫絕六鼇頭，夾道欄干覆御溝。
殘月畫樓雙闕曉，凉風綠樹萬家秋。
聯飛群鵠愧豪彥，醉卧落花思舊遊。
御史臨班望天陛，紫雲飛繞翠雲裘。
早起
作者：鄭獬
朝代：宋

頭疼宿酒未能解，獨怕曉寒簾捲遲。
懊恨桃花愛飄蕩，夜來壓折海棠枝。
明月
作者：鄭獬
朝代：宋

一環明月午初停，自挂虛窗不可扃。
恰見梧桐一雙影，綠陰漠漠覆中庭。
明皇
作者：鄭獬
朝代：宋

四海不摇草，九重藏禍根。
十年傲堯舜，一笑破乾坤。
羌貊皆冠冕，豺狼盡子孫。
潼關兵已破，會憶老臣言。
昔日
作者：鄭獬
朝代：宋

昔日揮毫多壯思，半天拂下鳳凰兒。
夜來雪灑松窗急，開卷先逢白髮詩。
昔遊
作者：鄭獬
朝代：宋

小旗短棹西池上，青杏煮酒寒食頭。
綠楊陰裏穿小巷，鬧花深處藏高樓。
紫絲絡馬客欲起，錦袖挽衣人相留。
逢春倚醉不自醒，明朝始對春風羞。
春
作者：鄭獬
朝代：宋

雪後清風特地斜，柳條疏瘦未藏鴉。
與君試去探春信，看到梅梢第幾花。
春日
作者：鄭獬
朝代：宋

樹頭啼鳥喚眠覺，無數柳綿飛入袍。
亂花繞屋水光動，碧虹漏窗春日高。
乳雀趁飛玉蛺蝶，嬌鴉啄落金櫻桃。
倚欄正欲破閒悶，聽得酒聲鳴小槽。
春日陪楊江寧宴感古作
作者：鄭獬
朝代：宋

昔聞顔光祿，攀龍宴京湖。
樓船入天鏡，帳殿開雲衢。
君王歌大風，如樂豐沛都。
延年獻嘉作，邈與詩人俱。
我來不及此，獨立鍾山孤。
楊宰穆清飆，芳聲騰海隅。
英寮滿四座，粲若瓊林敷。
鷁首弄倒景，蛾眉掇明珠。
新絃採梨園，古舞嬌吳歈。
曲度繞雲漢，聽者皆歡娛。
鷄棲何嘈嘈，沿月沸笙竽。
古之帝宮苑，今乃人樵蘇。
感此勸一觴，願君覆瓢壺。
榮盛當作樂，無令後賢吁。
春盡二首·其一
作者：鄭獬
朝代：宋

春盡行人未到家，春風應怪在天涯。
夜來過嶺忽聞雨，今日滿溪俱是花。
前樹未回疑路斷，後山纔轉便雲遮。
夜間絕少塵埃污，惟有清泉漾白沙。
春盡二首·其二
作者：鄭獬
朝代：宋

禁籞平明帳殿開，華芝初下未央來。
人間彩鳳儀韶曲，天上流霞滿御杯。
花近赭袍偏燦爛，魚窺仙仗亦徘徊。
蓬萊絕景何曾到，自愧塵蹤此一陪。
晉陽宮基
作者：鄭獬
朝代：宋

金屋無寸瓦，蒼然老樹青。
海枯露龍穴，火盡見坤靈。
自昔流血處，於今土氣腥。
廢興千載事，過耳一飛霆。
晚悶
作者：鄭獬
朝代：宋

晚悶牢難破，秋懷勇未降。
何人歸楚國，竟日憶溳江。
鼠迹排書簏，蟲絲網酒缸。
江都章未報，枕手卧南窗。